Мобиль интернет энг арзон бўлган мамлакатлар ўнталиги - Yoshlar.com\nМобиль интернет энг арзон бўлган мамлакатлар ўнталиги\n“Content Review” ахборот-таҳлил агентлиги (Россия) мобиль интернет энг арзон бўлган мамлакатлар рейтингини янгилади. Янги рейтингни 2015 йил сентябридагидек, Топ-50 мамлакатларнинг 2014 ЯИМи бўйича ҳисоб қилиб олинди. “Content Review” жамоаси бир гигабайт мобиль интернети трафик нархини, дунёдаги ўртача мобил интернет истеъмоли деб олиб ҳисоб-китоб қилиб чиқди.\nТаҳлилчилар ҳар бир мамлакатни мобиль интернет сегментида етакчи бўлган маълум бир алоқа оператори “вакил” қилиб олинди. Россия мамлакати учун 2015 йилнинг барча уч чорагида шу хизмат туридан энг кўп фойда кўрган “Мегафон” компаниясининг нархлари мисол қилиб олинди, - дейди таҳлилчилар. Барча нархлар РФ МБ нинг 22 февраль 2016 йилдаги курсга қараб белгилаб олинган.\nБиринчи ўринни Эрон ўзининг “Hamrah-e-Avval” операторида бир гигабайт учун 13 рубль (13 фоизга пасайган) бўлган нарх билан эгаллади. Россияда гигабайт учун нарх ўзгармас – 117 рубль даражасида қолди, лекин аввалида шу ўринни эгаллаб турган Покистонда интернет учун нархнинг кўтарилиши туфайли иккинчи ўринга чиқиб олди (79 фоизга кўтарилиш, 69 дан 113 рублга, оператор “Mobilink”). Учинчи ўринни T-Mobile таклиф этаётган 133 рубль билан Польша эгаллади.\nҚозоғистон ўз рейтингида тўртта позицияга “ўзгариш” юз бериб, тўққизинчи ўринга чиқиб олди. Гигабайтнинг нархи қўшни мамлакатда 165 рублни ташкил этди (“Kcell”).\n1 Гб мобиль интернетнинг нархи Хитойда («China Mobile») 394 рубллигича қолди, Австралияда («Telsra») гигабайт 483 рубль, АҚШда («Verizon Wireless») – 578 рубль, Буюк Британияда («EE») – 1111 рублни ташкил этди.\nРейтингда энг катта ўсишни 21 позицияга кўтарилиб 19 ўринни эгаллаган Ироқ кўрсатди (гигабайтнинг нархи 57 фоизга, яъни 348 рублга тушиб кетди). Энг катта тушиш Қатарда кузатилди (19 та ўрин пастга, 34 позицияга), нарх икки баробар ошиб, 564 рублни ташкил этган.\n«Content Review» раҳбари Сергей Половниковнинг таъкидлашича, 2015 йил сентябрь ойидан кўпгина мобил алоқа операторлари тарифларини қўриб чиқишга мажбур бўлди. «Хитой, Қозоғистон, Канада, Венесуэла, Мексика ва бошқа бир қанча мамлакатлар миллий валюталарининг девальвацияга дуч келиши туфайли, рейтингдаги позицияларига таъсир этган. Европа мамлакатларида эса операторлар роумингдан келган зарарни қоплаш мақсадида асосий хизматларга режалаштирилган равишда нархлар қўйишган”, деди Половников.\nКомментарии (0) | Добавить: 01.03.2016


O‘zLiDeP депутати кўмагида “Обиҳаёт”ликларнинг ўн тўрт йиллик орзуси ушалди | O'zLiDeP\nO‘zLiDeP депутати кўмагида “Обиҳаёт”ликларнинг ўн тўрт йиллик орзуси ушалди\nБулоқбоши туманидаги Боймаҳалла маҳалласининг Обиҳаёт ҳамда Олтин мерос кўчалари орасидаги масофа 3 километрни ташкил қилади. Икки кўча аҳолисини ҳам ичимлик суви танқислиги қийнайди. Демак, имкон қадар оралиқ масофада муаммони ҳал этиш зарур.\n5-Боймаҳалла сайлов округидан сайланган O‘zLiDeP депутати Олимжон Матғозиев аҳоли вакиллари мурожаатини атрофлича ўрганди. Жорий йилнинг апрель ойи бошидаёқ сектор раҳбари -туман прокурорига депутатлик сўровини йўллади. Эзгу иш учун ҳаракат тез бошланди. Маҳаллий бюджетдан ажратилган 89 миллион сўм маблағ ҳисобига ҳудудга 3 километрлик полиэтилен қувурлар келтирилиб, қазиш ишлари якунланди. Айни чоғда қувур ётқизилиб, аҳоли узоқ йиллар қийналган муаммосидан халос бўлди.\n–“Боймахалла” маҳалласидаги Обиҳаёт кўчаси барпо бўлганига ўн тўрт йилдан зиёд вақт бўлди, – дейди кўчабоши Қахрамон Позилов. – Аммо айни кунга қадар хонадонлар тоза ичимлик суви билан тўлиқ таъминланмагани боис узоқ масофадан ичимлик суви ташиб келардик. Ўзимиз ишонч билдириб сайлаган депутатимиз муаммоимизни сектор раҳбари орқали тез фурсатда ҳал қилишга кўмаклашди.\nO‘zLiDeP Булоқбоши туман Кенгаши\nМохира Отамуродова Марказий шифохона БПТ раиси БПТ 2018-04-24 16:52:57\nБоёвут туман Кенгашидан сайланган депутатларимиз ҳалқ ишончини оқлашда сидқи дилдан иш олиб бормоқда. Марказий шифохонанинг тоза ичимлик суви ва канализацияси муаммоси туман Кенгаши депутати С.Қорабоева томонидан ижобий хал этилди. Туман Кенгаши депутати М.Дадаева томонидан Марказий шифохона хамшираси Пирназаровнинг 3 йил мабойнида фарзандини мактабгача таълим муассасасига жойлаштиришдаги муаммоси хал этилиб амалий ёрдам кўрсатилди. Бек Парвози МЧЖнинг рахбари Д.Авазовга 20млн кредит олишдаги муаммоси вилоят Ҳалқ банки томонидан депутат аралашуви орқали хал этилди. Бугунги кунда ЎзЛиДеП депутатларига сайловчилар ишончи ортмоқда.\nНеъмат Мирзаев2018-04-21 11:43:24\nИчимлик суви муаммоси билан барча туман депутатлари шуғуллансин. Сув-оби ҳаёт, қадрига етайлик.\nНавоий вилояти, Учқудуқ тумани ижрочи коти, Қ.Эшқораева2018-04-20 13:44:24\nДепутатларнинг аҳоли муаммоларини ижобий ечим топишидаги фидоийлик билан хизмат қилиши халқ ишончини янада ортишига сабаб бўлади. Депутат халқнинг энг ишончли вакили. Зеро депутат ваколати доирасида ўз сайловчисининг фаровон ҳаёт кечиришига озгина бўлса ҳам ўз ҳиссасини қўшдими демак виждонан ишламоқда!


Ўзбек-қирғиз Давлат чегараси тўғрисидаги Шартнома ратификация қилинди | NORMA.UZ\n“Ўзбекистон Республикаси билан Қирғизистон Республикаси ўртасида ўзбек-қирғиз Давлат чегараси тўғрисидаги Шартномани ратификация қилиш ҳақида”ги Қонун эълон қилинди.\nҲалқаро ҳужжат 2017 йил 5 сентябрь куни Қирғизистон пойтахти Бишкек шаҳрида икки мамлакат раҳбарлари томонидан имзоланган. Кўрсатилган Шартнома қоидалари билан Давлат чегарасининг 1 170,53 км (унинг 1 370 км дан ортиқ умумий узунлигининг 85%и) тавсифланди.\nҚирғизистон Президенти худди шундай қонунни 2017 йил 2 октябрда имзолади.\nЎзбекистон қонуни 2017 йил 4 октябрда кучга кирди.


«Ёнғоқчақар» Redmi Note 7 смартфонини AliExpress’дан сотиб олинг! - Terabayt.Uz\nXiaomi компанияси яқиндагина Redmi туркумини мустақил бренд сифатида ажратиб, унинг илк вакилини тақдим этганди. Ҳамёнбоп бўлса-да, 48 мегапикселлик камераси, шунингдек, экрани ва корпусининг мустаҳкамлиги боис Redmi Note 7 жуда тез оммалашди.\nЎҚИНГ: 150 долларлик Redmi Note 7 қайси рейтингда 1800 долларлик Galaxy Fold буклама смартфонидан устун келди?\nТурли видеоларда ушбу смартфонни йигитлар полга ташлаб тепкилаб, қиз нозик пошнасида эзғилаб, дўмбоқ йигит устига сакраб ўтириб ва яна экрани билан ёнғоқ чақиб, дисплейи устида турли маҳсулотларни ошпичоқда чопиб ҳатто сув тубида ҳам ишлатиб ҳам кўрсатишган. Шунингдек, Redmi Note 7’нинг ичини очиб, қисмларга ажратиб кўрсатилган, яна мустаҳкамлиги металл зўлдир ва дрель остида, калит тўла қути ичида синалган видеоларини ҳам чиқарганмиз.\nКейинги пайтларда мухлисларимиз Terabayt.uz сайтимизга ҳамда Tearshop.uz интернет-дўконимизга мурожаат этиб, Redmi Note 7 модели ўзимизда савдода бор-йўқлиги ҳақида саволлар беришмоқда. Шуни инобатга олиб, биз умумий жавоб тарзида ушбу мақолани тайёрладик.\nАввало, Redmi Note 7 ҳали яқиндагина тақдим этилиб, Хитойнинг ўзида 15 январдан сотувга чиқарилган. Ўша ернинг ўзидаёқ талаш бўлаётганини ҳисобга олсак, яқин орада бошқа мамлакатлар бозорига чиқишини кутмай қўяқолганимиз маъқул.\nЎҚИНГ: ВИДЕО: Саккиз ярим дақиқада сотиб тугатилган Redmi Note 7 ичини очиб, қисмларга ажратиб кўрамиз!\nҚолаверса, унинг нархи 150 доллардан бошланади, деганда, унга ишлаб чиқарувчининг ўзи белгилаган нарх назарда тутилган. Ҳозирча ҳаттоки Хитойнинг ўзида ҳам уни бу нархга сотиб олиш қийин, бошқа мамлакатларда янада қиммат бўлиши табиий.\nЛекин айнан шу моделга жуда қизиқаётган бўлсангиз, уни биринчилар қаторида қўлга киритиш учун AliExpress онлайн платформасидан харид қилиш имкони мавжуд. Биз ушбу интернет-бозорда Redmi Note 7 моделининг турли хотирага эга вариантлари нархларини ўрганиб чиқиб, сизларга тақдим этмоқдамиз. Қуйидаги рўйхатда унинг учта конфигурацияга эга вариантларининг нархлари ва ҳар бирининг ёнида «Сотиб олиш» тугмачасида унинг харид саҳифасига ўтиш ҳаволаси берилган:\nXiaomi Redmi Note 7 (3/32 ГБ, қора ва кўк) – 186 доллар – Сотиб олиш;\nXiaomi Redmi Note 7 (4/64 ГБ, қора, кўк ва пушти) – 215 доллар – Сотиб олиш;\nXiaomi Redmi Note 7 (6/64 ГБ, қора, кўк ва пушти) – 260 доллар – Сотиб олиш.\nЭслатиб ўтамиз, Ўзбекистон қонунчилигига кўра, нархи 100 АҚШ долларидан ошиқ бўлган товарларни халқаро интернет-дўконлардан харид қилганда, унинг нархидан ташқари, яна божхона тўлови ҳам олинади.\n#Aliexpress #Xiaomi #нархлар #онлайн харид #Xiaomi Redmi Note 7


Kun.uz: «Оилада ёлғиз ўғил фарзанд бўлганларга туғилиб ўсган ҳудудида хизмат қилиш ҳуқуқи берилди» – Мудофаа вазирлиги. "Ҳаракат": Бошқа фактларга ҳам эътибор лозим! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:20 - Kun.uz: «Оилада ёлғиз ўғил фарзанд бўлганларга туғилиб ўсган ҳудудида хизмат қилиш ҳуқуқи берилди» – Мудофаа вазирлиги. "Ҳаракат": Бошқа фактларга ҳам эътибор лозим!\nМудофаа вазирлиги кадрлар бош бошқармаси бошлиғи Шермуҳаммад Саидаҳмадовнинг айтишича, илгари оиласида ёлғиз фарзанд бўлганларгина туғилиб ўсган жойида хизмат қилолган бўлса, бугунги кунда оиласида ягона ўғил фарзанд бўлганларга ҳам ана шундай ҳуқуқ берилмоқда.\n«Экстерриториал тамойил бўйича олдинлари Қуролли кучлар сафида хизмат қилаётган ҳарбий хизматчилар ўзи туғилиб ўсган ҳудудда, дейлик, Тошкент шаҳрида туғилган шахс шу ердаги ҳарбий муассасаларда хизмат қилиши мумкин эмас эди. Бугунги кунда бу тартиб ўзгарган.\n2019 йил 12 сентябрдаги 4447-сонли президент қарори билан билан янги таҳрирда тасдиқланган «Ўзбекистон Республикаси фуқароларининг ҳарбий хизматни ўташ тартиби тўғрисида низом»га мувофиқ, территориал тамойил деган тушунча киритилди. Унга кўра, баъзи бир лавозим ва мутахассисликлар бўйича, масалан, тиббиёт ходими, ҳайдовчи, ошпаз ва бошқа тор мутахассисликлар эгаларига ўз ҳудудида хизмат қилиш имкони яратилди. Шунингдек, Мудофаа вазирлигининг марказий аппарати ва бошқарув аппаратига ҳам бугунги кунда ҳудудий тамойил асосида хизматга қабул қилиш йўлга қўйилган.\nТизимдаги янгиликлардан яна бири шуки, илгари ҳарбий хизматчи оиласида ёлғиз фарзанд бўлсагина туғилиб ўсган жойида хизмат қилиши мумкин эди. Ҳозир эса нафақат ёлғиз фарзанд балки, миллий менталитетимиздан келиб чиқиб, оилада ягона ўғил фарзанд бўлса, оиланинг бошқа фарзандлари қизлардан иборат бўлса ҳам уларга ота-онаси яшайдиган худудда хизмат қилиш ҳуқуқи берилди», дейди Мудофаа вазирлиги кадрлар бош бошқармаси бошлиғи Шермуҳаммад Саидаҳмадов.\nВазирлик расмийсининг таъкидлашича, илгари суд қарори билан офицерлик рутбасидан маҳрум бўлган ҳарбий хизматчилар умуман пенсиясиз қолган бўлса, бугунги кунда уларга оддий аскар унвонида пенсия тайинланмоқда.\n«Илгари 4 йиллик олий таълим олганларга ҳам, шунингдек, 5 йил олий таълим олганларга ҳам катта лейтенант унвони икки йилдан сўнг бериларди. Ҳозир беш йил ўқиганлар навбатдаги ҳарбий унвонни бир йилда оладиган бўлди. Шу билан бирга, 2019 йилда янги таҳрирда қабул қилинган «Ўзбекистон Республикаси фуқароларининг ҳарбий хизматни ўташ тартиби тўғрисида низом»га мувофиқ, ижобий тавсияга эга, вакант лавозимлари йўқлиги сабабли берилган ҳарбий унвонида хизмат муддатини камида иккитасини ўтаган офицерларга лавозим бўйича бир поғона юқори турувчи ҳарбий унвон берилиши жорий этилди.\nТизимда йўлга қўйилган янгиликлардан яна бири – ҳар йили ҳарбий хизматчиларнинг навбатдаги таътилига, хизмат йилларининг календар ҳисобига кўра қўшимча тарзда 5, 10, 15 сутка таътиллар бериладиган бўлди. Бунда қўшимча таътил муддати ҳарбий хизматчининг иш стажига қараб белгиланади.\nОлдин ҳарбий хизматчилар, асосан, офицерларга нисбатан жиноий иш қўзғатилган тақдирда ва суд қарори билан офицерлик унвони бекор қилинса, улар ҳарбий пенсиядан маҳрум бўлишарди, яъни нафақа олишмасди. Ҳозир эса уларнинг ҳам ҳақ-ҳуқуқларини таъминлаш мақсадида суд қарори билан ҳарбий унвонидан маҳрум қилинган офицерларга оддий аскар унвонида пенсия тайинланадиган бўлди», дея Шермуҳаммад Саидаҳмадовнинг сўзларини келтиради Kun.uz мухбири.\n“Ҳаракат”: Бундай мақолалар албатта керак, чунки, яхшиликларни мақташ – бу ҳам эътибор маркази! Аммо уларнинг тескарисини ҳам кўрсатадиган фактлар кўп-ку! Нега, машҳур оммавий ахборот воситалари уларга кам эътибор бераяптилар? Аслида, ҳаммасига эътибор бериш лозим!


Москвада эмланмаган ёки ПЗР-тести бўлмаганларнинг ресторан ё кафега кириши тақиқланади\n22 май 2022, Тошкент вақти: 15:26\nМосква мэри Сергей Собянин коронавирусга қарши эмланмаган, хасталикка чалиниш ортидан аксилтаначаларга эга бўлмаган ёки қўлида ПЗР-тести манфий натижа берганига оид ҳужжати бўлмаганларга шу йил 28 июнидан бошлаб шаҳардаги ресторан ва кафеларга киришни тақиқлаб қўйди. Бу ҳақда мулозим ўз блогида маълум қилган.\nКишининг тест топширгани ёки эмланганига оид сертификатлар давлат маълумотлар базасида қайдга олинган бўлиши шарт, ҳужжатлар QR-код орқали текширилади. Айни пайтда қоғоз шаклидаги маълумотномалар қабул қилинмаслиги айтилган.\nБу каби тартиб шу йилнинг 22 июнидан концертлар, спорт тадбирлари ва рақс майдонлари учун ҳам киритилганди. QR-код орқали текширув ўтказишни таъминлай олмаган муассасалар ёпилиши ваъда қилинган. Аммо 500 нафаргача киши иштирок этадиган оммавий тадбирлар учун истисно тариқасида рухсат берилган.\n“Биз қабул қилаётган қарорлар мураккаб ва ҳаммага ҳам ёқавермайди, бироқ улар инсонлар ҳаётини сақлаб қолиш учун зарур”, дея билдирган Собянин. Аммо мэрия томонидан жорий қилинаётган бу каби чекловларнинг қонунларга нақадар мувофиқ ёки йўқлиги маълум эмас.\nИюнь ойида Россияда коронавирусга чалиниш ҳолатлар кескин кўпайиб кетиши қабатида айрим минтақаларда қайтадан карантин чекловлари жорий этилган ҳамда хизмат кўрсатиш, савдо соҳаси ходимлари ва давлат амалдорларининг бир қисми мажбурий равишда эмловдан ўтказилиши эълон қилинган.\nРоссия қонунларига кўра ҳар қандай тиббий дахл (эмлов ҳам шунинг ичига киради) ихтиёрий бўлиб ҳисобланади. Ҳуқуқшунослар мажбурий эмловдан ўтиш талаби кўп ҳолларда ноқонуний эканини қайд этадилар. Аввалроқ Кремль мажбурий эмловга қарши эканини, бироқ эртами-кечми эмланмаганлар “дискриминацияга учраши муқаррар”лигини билдирган.


ШАҲАРСОЗЛИК НОРМАЛАРИ АСОСИДА НОТУРАР БИНОЛАР ҚУРИШ ҚОИДАСИ |\n30/06/2020 30/06/2020 Anvarov QodirjonComments Off on ШАҲАРСОЗЛИК НОРМАЛАРИ АСОСИДА НОТУРАР БИНОЛАР ҚУРИШ ҚОИДАСИ\nБугун Ўзбекистон улкан қурилиш майдонига айланди. Қайси гўшага борманг, бунёдкорлик ишлари давом этмоқда. Бу ҳақда оммавий ахборот воситаларида ҳам кенг ёритилмоқда. Айниқса, ижтимоий тармоқларда ҳар сафар қурилишга оид қайсидир мавзу мухокамалар марказида бўлади. Кимдир уй-жойи ёки янги қурилган нотурар-биноси бузилганидан норози бўлса, жамоатчилик бунга ўз билганича муносабат билдирмоқда.\nУмуман, қурилишга оид мурожаатларни иккига ажратиш мумкин. Биринчиси турар-жой иншоотлари бўлса, иккинчиси нотурар бинолар билан боғлиқ масалалардир. Шикоятлар матни турлича, бироқ мазмунан бир-бирига яқин. Банкдан кредит олиб, бино қуради. Янги иш ўрни яратади. Ҳокимиятдан келиб, бузишади. Тадбиркор касод ёқасида, бунга давлат — сиёсат айбдор.\nҚурилиш шундай кенг соҳаки, уни содда қилиб тушунтириш учун кўп билим ва вақт талаб этилади. Шунга қарамай нотурар бинолар тўғрисидаги айрим ҳолатларга халқчил тилда изоҳ беришни лозим топдик.\nХўш, нотурар бино нима, унга қандай бинолар киради? Бундай биноларни қуришда нималарга амал қилиш керак?\nБир қарашда кўплар учун жўн савол. Шунинг учун белгиланган тартибни санаб ўтмоқчи эмазмиз. Бироқ панд еганлар сонидан келиб чиқилса, аслида масалага жиддий ёндашиш талаб этилади. Содда айтганда, одамлар истиқомат қилмайдиган иншоотлар — нотурар бино ҳисобланади. Мисол учун дўкон, супермаркет, ёқилғи қуйиш шохобчаси, тўйхона, ишлаб чиқариш корхонаси ёки таълим муассасаси обьектлари шулар жумласидандир.\nКўплаб тадбиркорлар қурилиш билан тўқнашади. Бунда иш ер майдонини танлашдан бошланади. Бироқ аксарият кишилар ер-майдонини масъул идоралардан эмас, балки таниш-билишлардан орқали топишни афзал кўради. Бинони қуриш учун банкдан олган кредитини сарфлайди ва кўп ўтмай бу қурилиш шаҳарсозлик талабларига зид эканлиги маълум бўлади. Оқибатта, “дод — дардимни ким эшитади” қабилидаги мурожаатлар сони ижтимоий тармоқда яна биттага ортади.\nДемоқчимизки, ҳар қандай қурилишни бошлашдан аввал, унинг шаҳарсозлик талабларига мувофиқлиги борасида тегишли давлат идораларининг хулосаси олинмоғи лозим. Албатта, бунда қурилиш якунига қадар вазиятдан бехабар қолган туман ёки шаҳар Бош архитекторининг ўз вазифасига лойиқлиги муҳимдир. Президентимиз таъбири билан айтганда, “тадбиркор бойимаса, давлат бойимайди”.\nРеспублика суд экспертизаси маркази\nСҚТЭ бўлими эксперти\nСУД-ЭКСПЕРТЛИК ФАОЛИЯТИНИ ТАКОМИЛЛАШТИРИШНИНГ АЙРИМ ЙЎНАЛИШЛАРИ\n27/05/2020 30/06/2020 Anvarov Qodirjon\nМақола суд экспертизасини ривожлантириш, турли давлатлар суд экспертиза муассасаларининг ўзаро ҳамкорлик асослари, суд экспертларининг касбий тайёргарлиги даражасини ошириш, моддий-техник ва илмий-услубий таъминотини янада яхшилаш масалаларига бағишланган. Таянч сўзлар: суд экспертизаси, одил судлов, суд экспертларини қайта тайёрлаш, суд экспертиза муассасаларининг кадрлар салоҳияти, халқаро ҳамкорлик. Ўзбекистон Республикаси суд-экспертлик фаолиятини такомиллаштириш масалалари […]\nМЕТОД ЭКСПЕРТНОГО ИССЛЕДОВАНИЯ МИКРОКОЛИЧЕСТВА ПСИХОТРОПНОГО ВЕЩЕСТВА ПРЕГАБАЛИНА С ПОМОЩЬЮ ГАЗОЖИДКОСТНОЙ ХРОМАТОГРАФИИ С МАСС-СПЕКТРОМЕТРИЧЕСКИМ ДЕТЕКТОРОМ\n10/06/2020 16/06/2020 Farangiz Kayumova\nМ.У.Абдуллаева, З.У.Усманалиева, Н.Ш.Халилова, А.А.Боисхожаева Ташкентский фармацевтический институт Республиканский центр судебной экспертизы им. Х.Сулаймановой Прегабалин относится к противоэпилептическим лекарственным средствам, применяется при нейропатических болях и тревожном расстройстве, выпускается в виде капсул под наименованием «Lyrica», «Regapen». Превышение дозы и неправильное применение его в медицине приводит к отравлению часто с летальным исходом. Объектами исследования экспертизы при этом являются […]\nКейинги йилларда гиёҳвандлик моддасини истеъмол қилиш даражаси 8 фоизга ошганлик тўғрисидаги БМТ маълумоти дунё хамжамиятини янада хушёрликка ундайди. Яна бир ачинарли томони, дунёга келаётган ногирон болаларнинг ҳар учдан иккиси гиёҳвандикнинг машъум асоратидир. Пойтахтимизда ногирон болаларга мўлжалланган махсус мурувват уйида ўз тенгдошларидан фарқли ўлароқ, болалик бахтидан, шодлигидан ва шўхликларидан мосуво болалар тарбияланадилар. Уларнинг нафақат жисми, кўнгиллари […]


Ассалом алейкум, барча кореяга бориш ниятида бўлган талабалар диққатига! Бугун ҳужжатларими тўплаб, визага топширдим ( академ таътил олган эдим). Ўз тажрибамни бўлишиш истагида ёзмоқдаман.\n1. Керакли ҳужжатлар\nКоронавирус сабаб февралда академ олиб келганлар, Ўзбекистонга келиб Кореяга учолмай қолганлар, виза олиб 3 ой муддат ўтиб кетганлар ва шунга ўхшаган ҳолатлар учун соддалаштирилган тартибда виза топшириш жорий қилиниши ҳақида элчихона маълумот берган эди. Лекин бу тартиб Ўзбекистон-Корея ўртасида доимий рейслар йўлга қўйилгандан сўнггина амал қилишни бошлар экан, бу дегани ҳали бери йўлга қўйилмайди. Шунинг учун, академ таътил олганлар ҳам, кореяга чиқолмай қолганлар ҳам бари ўқишга янги ҳужжат тайёрлаётган талабадек ҳужжатлар тайёрлаши шарт экан. Ҳужжатлар тўплами:\nИккинчи йўли талаба университет билан боғланиб улардан телех виза олишга ёрдам беришларини сўраш керак. Университет иммиграция билан боғланиб, иммиграциядан код олиши керак, лекин фақат нелегаллар сони 1% дан кам бўлган университетларгина телех визага ёрдам бера олади. Телех виза учун $20,000 кўрсатилиши шарт эмас академ таътил олганлар учун.\n$20,000 3 ой давомида банк ҳисоб рақамингизда давомий туриши керак. Кўпчилик бунга қодир бўлмагани учун академ таътил олганлар соддалаштирилган режим очилишини кутишмоқда. Виза марказлар шуни маслаҳат бермоқда.\n2. Виза марказ\nҲозирда 2019 йил октябрдан бери визани фақатгина 10 та ҳуқуқ берилган виза марказларидангина олиш мумкин.\nВиза марказлари хизмат ҳақи 150,000 сўм. Консул хизмати $70+ $40 мед осмотр( $10 га қимматлаган). Ман бестага борганимда улар сал вақтни чўзгани учун аспантоур орқали 2 кун ичида топшириб юбордим ҳужжатларимни. Виза марказга боргандан кейин улар сизни коронавирусга тест топширишга юборишади. Мани Тошкент СEС марказига юборишди. Манзил: (https://maps.google.com/maps?q=41.357123,69.242434&ll=41.357123,69.242434&z=16). Бошқа виза сентерда бошқа жойга юборишлари мумкин. Кейин бир кунда жавоби чиқиб, жавоби манфий бўлгандан кейин, виза марказга $110 тўласангиз, улар сизни Ташкент Интернатионал Слинис ( Ташкент Интернатионал Слинис Талимаржон Стреэт, Ташкент\nhttps://goo.gl/maps/dgjzSC8bZmv66VGp9) га юборишади. У ерда юрак уриш босими ва туберсулосис га текширишади. Кейин уйга қайтаверасиз. Виза марказда паспортиз қолади. Жавоби ўртача 14 кунда маълум бўлади.\nБилет энг оғриқли томонлардан бири ҳозирги шароитда. Негаки 27 июлга Ациана билетлар яқин орада тугади. (8,000,000-9,900,000 сўм атрофида сотилди) Август ойи учун июль ўрталарига келиб хабар берилар экан. Ҳаво йўлларидан умид қимай қўяқолинг. Билет виза + кореяга борганда яшаш ҳудудини тасдиқловчи ҳужжат учун олинган рухсатнома( селф қуарантине қилиш тўғрисида ёки ₩1,400,000 тўлаб карантин марказда туриш учун розилик ҳужжатини) тақдим қилинсагина билет сотилади. Ўз-ўзини карантин қилиш керак бўлган ҳолатда уй ҳужжати ўз номингизга расмийлаштирилган бўлиши шарт, элчихонадагилар уй эгасига телефон қилиб сўрашади. Агар бир марта отказ олсангиз кейинги юборган эмаилингизни ўқиб ҳам ўтирмайди. Уй ҳужжатизни элчихонага юбориб тасдиқлатиб олишиз керак бўлган эмаил: uzkoremb19@mofa.go.kr\n4. Самолётга чиқишдан олдин ва етиб олингандан сўнг.\nСамолётга чиқишдан 48 соат олдин муддатда яна бир марта коронавирусга тест топширилади, СEС марказда 20 соатда жавоби чиқди ( бепул). Пуллик жойларда 15 минутда чқади ( 230 минг атрофида адашмасам). Самолётга шу ҳужжат, виза, карантинга олинишга розилик ҳужжатлари бўлсагина қўйилади. Кореяга етиб олгандан сўнг ҳамма ҳужжатлар яна текширилади. Ва бошқа ҳудудларда яшовчилар такси ёки ктх да юришлари мумкин. Жамоат транспортларида юриш қатъиян тақиқланган.\nАйримлардан кореяга боргандан кейин коронавирус тест натижаси сўралмаган экан, лекин яқинда ациана билан борган бир ўзбек ва бир корейсда вирус аниқланган, энди қаттиқ талаб қилинса керак.\n5. Уй масаласи.\nКўпчиликда ҳозир ўз номида уй йўқ. Ман бир хафта давомида 부동산лар билан алоқага чиқиб, ўз номимга уй расмийлаштирдим. Улар ижара шартномаси тузиб сизга қўл қўйиш учун юборишади, сиз қўл қўйиб юборсангиз қолганини ўзлари қилишади. Уй эгасига телефон қилиб сўрашади деб уларни ҳам огоҳлантрб қўйиш керак.\n2-йўли кимнингдир номидаги уйни вақтинча ўз номингизга расмийлаштириб туриш. Бунга камдан кам корейс кўнади, лекин ҳеч қачон уй эгасига билдирмасдан уйда вақтинча турган одам билан келишиб ив қилманг, барибир телефон қилиб сўрашса орқаси чиқади.\n3-йўли фрешман ва эхчанге студентла учун ётоқхонада селф-қуарантине қилишга жой тайёрлаб бериши мумкин айрим университетлар. Катта курсдагиларга жой қолсагина улар ҳам туриши мумкин. ПНУ мисолида ₩500,000 дейишди манга.\n4-йўли тинчгина карантин зонада туриш ₩1,400,000 тўлаб.\n5-йўли коронавирус тугашини кутиш 😀😀😀 сал нереално.\nОрангизда КГСП ютган талабалар бўлса, улар учун $20,000 кўрсатиш, ота-она йиллик даромади ва $70 консуллик хизмати кўрсатилмайди.\nАдмиссион сертифисате, бусинесс регистратион, гкс авард сертифисате, паспорт, 2 та расм, диплом апостил, коронавирус натижаси билан визага топширилади. $40 мед осмотрга ва виза марказ хизмати 150,000 сўм тўласангиз бас. Ҳужжатлар виза марказдан элчихонага ҳар душанба, чоршанба ва Жума кунлари топширилади. Беста ҳодимлари хушмуомала, лекин сал чўзилиб қоларкансиз. Бестада абетгача визага ҳужжат олиб қолиб, абетдан кейин консультация беради. Аспантоурда деярли ҳеч ким йўқ экан мурожаат қилувчилардан ( ходимлари қўпол)\nҲаа кейин СEС марказига ҳам биринча марта бориб, кўнглим беҳузур бўлиб қайтдим.\nЁрдамим тегди деган умиддаман.\nҚўшимча маълумот ўрнида агар ўқишни битиришига бир семестр қолган академ таътил олган талабалар $20,000 тўлиқ кўрсатиши шарт эмас. Улар шу семестрда кетадиган харажатлар ва ўқиш харажатини қоплашга етадиган пулни 3 ой сақлашса бўлгани ( 생활비랑 등록금)


Мануэль Гомеш: Эртага гуруҳдан чиқиш учун сўнгги имконият\n24 апрель,2017, 14:06 367\nОсиё Чемпионлар Лигаси “А” гуруҳи 5-туридан ўрин олган Тошкентнинг “Локомотив” ва Саудия Арабистонининг “Ал-Тавун” клублари ўртасидаги учрашув олдидан матбуот анжумани бўлиб ўтди. Анжуманнинг биринчи қисмида саудияликлар бош мураббийи Жозе Мануэль Гомеш иштирок этди.\n“Эртанги ўйин гуруҳдан чиқишимиз учун сўнгги имконият бўлади. Гуруҳдаги вазият жуда қийин. Агар ўз имкониятларимизни ишга солсак, олдимизга қўйилган вазифани уддалай оламиз. “Локомотив” иштирокидаги сўнгги 3 ўйинни кузатдик. Алоҳида бир футболчини ажратмаган бўлардим, рақиб барча чизиқларни агрессив ўйин намойиш қилади.\nБўлажак ўйинни биринчи турда бўлиб ўтган учрашувга қиёслаш қийин. “Ал-Тавун”да яқинда иш бошладим. Битта нарсани айта оламан: катта ўзгаришлар бўлмайди, биз ўйин услубимизни бироз ўзгартирамиз”, – деди Жозе Мануэль Гомеш.\nИкром Алибоев "Бунёдкор"га қарши ўйин учун машғулотларда якка тартибда шуғулланмоқда 121 22.11.2017\nРўзиқул Бердиев: "Навбаҳор"нинг 2 футболчисига бўлган қизиқишимиз тўғрисидаги хабар асоссиз 1027 19.11.2017\n"Бунёдкор" Тошкентда "Бухоро"ни йирик ҳисобда таслим қилди 173 19.11.2017


Болам ўқишга ўз кучи билан кирди! » Ўзбекистон янгиликлари – Zamin.uz\nЁз ҳам келиб қолди. Яқинда битирувчилар олий ўқув юртлари эшикларини қоқа бошлайдилар. Айниқса? ота-оналар учун энг ҳаяжонли дамлар бўлган тест синовлари яқинлашмоқда. Лекин тест синовларига ҳамма ҳам билимни асосий ва ягона қурол сифатида танлаб кириб бораяптими? Ёшларнинг, табиийки бутун миллатнинг келажагини белгилаб берувчи бу синов порахўрлик, қинғирлик, таъмагирликдан холи, деб айта оламизми?!\nДастлаб, 1993 йилда тест синовлари жорий қилинганида эски тартибдаги имтиҳонларга, яъниким таниш-билишчилигу узатишларга кўникиб қолганлар чув тушиб, ҳаққоний синовдан ўтган ўқишга қабул қилиндилар. Бу жараён кейинги йилларда ҳам давом этди. Аммо кўп ўтмай яна “йўлини қилишди”. Бошқанинг ўрнига киришлар, ёнидагига маълум ҳақ эвазига ечиб беришлар, шпаргалакалардан фойдаланишлар урчиди. Кейин телефон эраси бошланди. Уяли алоқанинг бу борада ҳам беминнат хизмат қилиши мумкинлиги тезда англаб етилди ва бор ҳаракат телефон олиб киришга қаратилди.\nЯнгиликлар » Жамият » Болам ўқишга ўз кучи билан кирди!


«СЎҒДИЁНА» «ДИНАМО» УЧРАШУВИДА БУ САФАР ҲАМ ҲИСОБ ОЧИЛМАДИ\nТерма жамоамизнинг ўртоқлик ўйинлари муносабати билан миллий чемпионатимизда юзага келган қисқа танаффусдан фойдаланган «Динамо» ва «Сўғдиёна» жамоалари ўзаро назорат учрашувини ўтказишди.\nУшбу учрашувда Виктор Жалилов ҳам, Рауф Инилеев ҳам бир қатор футболчиларни синаб кўрди. Ўйин борасида тўхталадиган бўлсак, баҳснинг биринчи бўлими ўртоқлик ўйинига мос равишда футболчиларнинг эҳтиёткорона ҳаракатлари билан ёдда қолди. Ҳар икки жамоа ҳам тўпни кўпроқ ўз назоратига олишга интилди, натижада кураш асосан майдон марказида кечди.\nИккинчи бўлимда эса, мураббийлар асосий таркиб футболчилари ўрнига асосан ўринбосарлар жамоаси вакилларини синаб кўришди. Айнан майдонда ёшларнинг туширилиши учрашувнинг қолган қисмини жонли ўтишини таъминлади. Ҳар икки жамоа ҳам тезкор қарши ҳужумларда рақибини жазолаши мумкин эди. Жумладан ўйиннинг 64-дақиқасида Тимур Айзатулов бошлаб берган ҳужумни Расул Ҳаитов дарвозага киритиши мумкин эди, аммо сўнгги лаҳзада Девид Ония ўз дарвозасини голдан қутқариб қолди. Учрашувнинг сўнгги дақиқаларида эса, самарқандликларда Жиззахдан ғалаба билан қайтиш учун жуда яхши имконият бўлди. Ёш ва тезкор ҳужумчи Санъатилло Зиёев жиззахликлар ҳимоя қўрғонини ёриб ўтиб, дарвозабон билан яккама-якка вазиятда дарвоза томон чиройли зарба йўллади. Бироқ 18 ёшли ҳужумчининг зарбаси меҳмонлар бахтига дарвоза устунига тегиб қайтди. Ўйиннинг сўнгги дақиқалари ҳужумкор руҳда ўтган бўлсада, жамоаларнинг жорий йилдаги ўзаро иккинчи ўйинида ҳам ҳисоб очилмади. Бундан аввал, чемпионатнинг 1-тури доирасида «Сўғдиёна» ва «Динамо» жамоалари Жиззахда муроса йўлини танлашган эди.\nНазорат учрашуви. 3 июнь (жума).\nЖиззах, 100 томошабин.\n«Сўғдиёна» (Жиззах) - «Динамо» (Самарқанд) – 0:0\n«Динамо»: А.Ашуров (Е.Сафонов, 65), Д.Усмонов (А.Сиддиқов, 68), Д.Ония, У.Қобилов, А.Шашков (О.Турсунов, 46), А.Бозоров, Г.Егоров, Ю.Романюк (Н.Сафаров, 65), Т.Қобилов, Ж.Искандаров, В.Клишин (С.Зиёев, 55).\nЎқилди (марта): 1889. Киритилган сана: 2011-06-03 00:00:00.


9-мавзу: XIX аср биринчи ярмида Хива хонлиги Режа\nНазвание 9-мавзу: XIX аср биринчи ярмида Хива хонлиги Режа\n9-мавзу: XIX аср биринчи ярмида Хива хонлиги\nXIX аср биринчи ярми Хива хонлиги тарихига оид манбалар.\nXIX аср биринчи ярмида Хива хонлигининг сиёсий тарихи.\nXIX аср биринчи ярми Хива хонлигидаги ижтимоий ва иқтисодий аҳвол.\nXIX аср биринчи ярмига оид Хива хонлиги тарихини ёритиб берувчи асарларни ва манбаларни шу давр Бухоро ҳамда Қўқон хонликлари каби манбалар даражасида деб бўлмайди. Гарчи турли даврдаги оид Хива хонлиги тарихини ўрганувчи манбаларни биз аввалги маърузаларимизда келтириб ўтган бўлсакда, XIX аср биринчи ярми Хива хонлиги тарихшунослик ва манбашунослик мактаблари ҳали илмий даражада ўрганилмаганлигини таъкидлаб ўтиш жоиз. Шунга қарамай, XIX аср Хива хонлиги тарихига оиб бир қанча манбаларни келтириб ўтишимиз мумкин. Бундай манбалар қаторига маҳаллий тарихчилар томонидан ёзилган, Муҳаммад Юсуф Баёний қаламига мансуб «Шажараи Хоразмшоҳий» сарой тарихчиси Мунис (1778-1829) томонидан бошланган ва шоир ҳамда тарихчи Муҳаммад Ризо Огаҳий томонидан давом эттирилган (1809-1874) «Фирдавс ул-иқбол» (Иқболнома) асарларини келтириб ўтишимиз мумкин. Маҳаллий тарихчилар билан бирга айрим рус саёҳатчилари ва ўлкани маҳсус ўрганган рус тадқиқотчилари асарлари. Масалан: «Все туркмени происходят из Мангишлака» элчилик ҳужжатлари ва жосуслик ҳисоботномалари ҳамда хон архиви ҳужжатлари ҳам XIX аср биринчи ярми ва кейинги даврлар Хива хонлиги тарихини ўрганувчи муҳим манбалар қаторига киради. Хива хонлигининг кўрилаётган давр юзасидан қимматли маълумотларни кўп жилдли “Туркестанский сборник” тўпламидан ҳам олишимиз мумкин. Юқоридагилардан кўринадики, Хива хонлиги тарихшунослик мактаби ва маҳаллий тарихчилар асарлари ўрганилиши керак бўлган долзарб масалалардан биридир.\n2-масала: XVIII асрнинг 60 йилларидан бошлаб Хива хонлигида юзага келган сиёсий вазият ҳокимиятни Хива қўнгиротлари томонидан қўлга олиниши учун йўл очиб берди. Кўп сонли қабила ва уругларнинг бошлиқлари мададига таянган Муҳаммад Амин иноқ 1770 йилда туркманлар қўзголонларини бостириб, хонликда бирмунча осойишталик ўрнатишга эришди. Шу даврдан бошлаб Хива хонлигида ҳокимият амалда қўнгиротлар қўлига ўта бошлади. Расмий ҳокимият эса четдан чақирилган қозоқ султонлари қўлига топшириб қўйилган ва Муҳаммад Амин ҳам унинг ўгли Аваз ҳам (1790-1804) иноқ унвонида давлатни бошқариб келган эдилар. Бу мавқе иноқлардан Элтузаргача давом этди ва Муҳаммад Амин иноқнинг набираси бўлган Элтузар 1804 йилда ҳокимиятга эришгач, қозоқ султонларидан бўлган сохта хон Абулгозини тахтдан тушириб, ўзи расман хон унвонида Хива ҳукмдори бўлиб қолди (1804-1806). Шу тариқа 1804 йилдан бошлаб Хива хонлиги тахти расман Хива қўнгирот қўлига ўтди.\nЭлтузархон ўз ҳукмронлиги йилларида Хива хонлигининг барча ҳудудларини бирлаштиришга ва сиёсий барқарорликни мустаҳкамлашга ҳаракат қилди. Бироқ у 1806 йилда Бухоро амирлиги қўшинлари билан бўлган жанглардан бирида ҳалок бўлди. Тахтга Хива қўнгиротларининг йирик намоёндаларидан бири бўлган, Элтузархоннинг укаси Муҳаммад Раҳим I ўтирди (1806-1805). Муҳаммад Раҳимхон тахтга чиқиши билан аввалги сохта хон Абулгози мавқеини тиклади ва шу йўл билан ўз нуфузини оширишга ҳаракат қилди. Муҳаммад Раҳимхон ҳукмронлик қилган давр Хива хонлигида сиёсий кескинликлар билан давом этди. У шавқатсиз кураш олиб бориши йўли билан Хива хонлигини бирлаштириш ва хонлик ҳудудларини кенгайтиришга ҳаракат қилди.\nДавлат бошқарувини мустаҳкамлаш борасида ҳам маълум ишларни амалга оширди. Жумладан, маъмурий тартибда девон жорий қилди, мамлакат иқтисодий ҳаётини йўлга қўйиш мақсадида солиқ ислоҳоти ўтказди, мунтазам солиқлар йигиб олиш билан давлат хазинасини бойитди, иқтисодий соҳани янада мустаҳкамлаш мақсадида божхона ва зарбхона ташкил этди ва олтин ҳамда кумуш зарб қилдира бошлади.\nМарказий ҳокимиятни бирмунча мустаҳкамлашга эришган Муҳаммад Раҳимхон аста-секин майда бекликларни ҳам бўйсундириш сиёсатини олиб борди. Қаттиқ курашлардан сўнг 1811 йилда Орол бўйларида яшовчи уругларни хонликка бўйсундирди. Қўнгирот шаҳри вайрон қилинди ва XIX аср бошларида қорақалпоқлар бўйсундирилди.\nМуҳаммад Раҳимхон туркманларни итоатда тутиб туриш учун турли сиёсатларни юритарди, гоҳ уларни Эрон билан урушга жалб қилиб кучсизлантирса, гоҳ ўзи ҳарбий юришлар қилиб уларни асирларга оларди, гоҳида эса турли қабилаларга галла ва бошқалар сотиб олишди имтиёзлар берарди. Муҳаммад Раҳимхон Сирдарё бўйларида яшовчи қозоқларни ҳам ўзига бўйсундиришга ҳаракат қилди, бироқ руслар бу вақтда қозоқларни ўз тобеликларга олган эдилар. Эрон ва Афгонистон билан муносабатлар бу даврда нисбатан мўътадиллашди.\nМуҳаммад Раҳимхон ҳукмронлиги йилларида Россия империяси Хива хонлиги билан айрим муносабатларни ўрнатишга ҳаракат қилди. 1819 йилда капитан Муравев бошчилигидаги элчилар Каспий денгизи соҳилларда қалъа қуриш ва Хива карвонларини Мангишлоққа эмас, балки Красноводск портига йўллаш масаласида Хива хонлигига келди. Бироқ Муҳаммад Раҳимхон бунга кўнмади. Ҳукмронлигининг охирги даврларида 1822 йилда Муҳаммад Раҳимхон Марвни ўзига бўйсундирди.\nМуҳаммад Раҳимхон вафотидан сўнг Хива хонлиги тахтига унинг ўгли Оллоқулихон (1825-1842) чиқди. Оллоқулихон ҳукмронлиги даври ўзаро урушларга ва тўқнашувларга бой ва шиддатли бўлди. Хонликнинг шимолида яшовчи ярим кўчманчи туркман қабилаларидан така, сариқ, салор ва бошқалар кучайиб кетди. Бу эса хонликнинг ички сиёсий аҳволи кескинлашувига олиб келди. Бундан ташқари хон деярли ҳар йили Хуросонга юришлар уюштирди, турли талончиликлардан ташқари Оллоқулихоннинг ўзи Хуросонга 5 марта юриш қилган эди.\nОллоқулихондан сўнг тахтга ўтирган Муҳаммад Аминхон (1845-1855) ҳам Хуросон ва Марвга 10 мартадан кўп юриш қилди. Сарахсни қамал қилишда қатнашган хоннинг ўзи ҳам шу жангда ҳалок бўлган эди.\nХива хонлиги ва Бухоро амирлиги ўртасида бу даврда ҳам ўзаро душманлик ва рақобат кайфияти сақланиб қолган эди.\nЮқоридагилардан кўринадики, Муҳаммад Раҳимхон ҳукмронлиги йилларида бирмунча сиёсий ва иқтисодий жиҳатдан мавқеи мустаҳкамланган Хива хонлиги кейинги хонлар ҳукмронлиги даврида ички ҳамда ташқи урушлар ва курашлар гирдобида қолди. Бу эса ўз навбатида чор Россияси босқини арафасида хонликнинг сиёсий ва ҳарбий жиҳатдан заифлашувига олиб келган эди.\n3-масала: XIX аср биринчи ярмида Хива хонлиги аҳолиси 800 минг кишидан ортиқ бўлиб, уларнинг 65 фоизини ўзбеклар ва 26 фоизини туркманлар ташкил қиларди. Аҳолининг асосий қисми ўтроқ турмуш тарзига эга бўлган. Хонлик маъмурий жиҳатдан 15 беклик ва 2 ноибликка бўлинган эди.\nОлий ҳокимият хон томонидан амалга оширилган. Хондан кейин турувчи ҳарбий-маъмурий амалдорлар погонасини иноқ, оталиқ ва бий бошқарар эди. Улар хонликдаги ҳокимиятни амалга оширувчи алоҳида имтиёзларга эга табақалар ҳисобланган. Давлат бошқарувига оид масалаларни ҳал этиш мақсадида. Муҳаммад Раҳимхон I ана шундай нуфузли амалдорлардан иборат девон, яъни давлат кенгаши ташкил этган эди. Хонликдаги алоҳида имтиёзларга эга бўлган табақалардан яна бири рухонийлар-дин пешволари, уламолар эди. Улар томонидан хонликдаги барча диний ишлар ва суд ишлари амлга оширилган ва улар ўз навбатида давлатнинг ички ва ташқи сиёсатига ҳам таъсир ўтказиб турганлар.\nХонликдаги энг кўп сонли ва энг кам имтиёзларга ва ҳуқуқларга эга бўлган аҳоли қатлами бошқа хонликларда бўлганидек, оддий ҳалқ эди. Улар давлатнинг энг асосий моддий бойликларини яратувчилар эди.\nХонликда ер эгалиги уч шаклдан иборат бўлган, ерлар икки қисмга, яъни сугориладиган (ахъя) ва сугорилмайдиган (адра) ерларга бўлинарди. Бу ерларнинг кўп қисми хон ва унинг қариндошлари қўлида тўпланган эди. Бундай ерлар ижарага ишловчиларни «яримчилар» деб аташган, сабаби улар олган ҳосилларнинг ярмини ер эгасига топширишлари лозим бўлган.\nАриқ қазиш ишлари шахслар томонидан бошлаб бериладиган ҳам бунга далилдир. XIX аср бошларида Амударёдан Давзан ариги чиқарилди ва кейинчалик бу ариқ ерларни сугоришни кенгайтириш мақсадида катта каналга айлантирилди. Давзан каналида Парсу, Хўжайли ва Кўхна Урганч ерлари сугорилган. 1815 йил қазилган Қилич Ниёзбой каналидан эса Дареликнинг ўнг соҳилидаги ерлар сугорилган. Ариқлар ва каналлар қазиш ишлари XIX аср охирларигача давом этди.\nХонликнинг асосий иқтисодиёти қишлоқ хўжалигидан иборат бўлган ва аҳолининг асосий қисми ҳам қишлоқ хўжалиги билан банд бўлган аҳолидан ундириб олинадиган солиқлар эвазига хонлик хазинаси тўлдириб турилган.\nХонликдаги асосий солиқ тури ер солиги бўлиб, “салгут” деб аталган. Бундан ташқари ҳалқ 20 га яқин турли хил солиқлар ва тўловлар тўланган. Солиқлар билан бир қаторда ҳалқ бегар, казу, ички ва обхура казу каби мажбурий меҳнат ва хашар ишларига ҳам жалб этиб турилган. Уруш пайитларида солиқлар миқдори ва мажбурий хашар ишлари миқдори ошиб турган.\nХива, Урганч, Қўнгирот, Хўжайли каби шаҳарлар асосий ҳунармандчилик ва савдо марказлари ҳисобланган. Шунингдек хонлик Эрон, Россия, Афгонистон ҳамда Бухоро ва Қўқон хонликлари билан ташқи савдо муносабатларини олиб борган.\nТхву халқаро умумтаълим курси (университетгача таълим)\nБу курслар тхву абитуриентларини Инглиз тили ва Математика фанлари бўйича билимларини оширишга мўлжалланган. Машғулотлар ўқувчиларнинг...\nХивада ҳокимиятни қўлга олишади. 1873 йилда руслар истилосидан кейин Россияга қарам давлатга айланди. 1920 йилда большевиклар томонидан...\nМуаммо. Гипотеза. Назария. Режа\nУнинг мохиятини табиётшуносликнинг, биринчи навбатда, физиканинг мавжуд қонунлари ва принципларининг янги қайд қилинган ходисаларни...


13 май 2021, Тошкент вақти: 07:46\nЎзбекистонда пахта терими бошланиши арафасида BahsOnline дастурининг навбатдаги сонида ана шу мавзу устида мунозара қилишга қарор қилдик. Зеро, мустақилликнинг 23 йили давомида Ўзбекистонда пахта монополияси собиқ итифоқ давридаги каби сақланиб қолди. Ўзбеклар пахта экмасдан ҳам яшай оладими ёки йўқ?\nЎзбекистон Президенти Ислом Каримов мустақилликнинг 23 йиллигига бағишланган маросимда мамлакат пахта яккаҳокимлигини яна танқид қилар экан, бугунги Ўзбекистон бундан қутулганини таъкидлади:\n“Ўзбекистонимиз фақатгина хомашё етказиб берадиган, иқтисодиёти бирёқлама ривожланган, пахта яккаҳокимлиги ҳалокатли тус олган ўлкага айлантирилган, собиқ СССР таркибида энг қолоқ аграр республика эмасмиди?” деган саволни ўртага ташлади президент.\nБироқ кузатувларга кўра, пахта яккаҳокимлиги бугун ҳам давом этаётгани, талабаю ўқитувчилар, ишчию хизматчилар мажбурий тарзда пахта яганаси, чопиғи, чеканкаси ва теримига мажбуран жалб этилаётганини кўриш мумкин.\nПахта Ўзбекистон ҳукумати томонидан миллий бойлик сифатида тамсил этилади ва фермерлар давлат белгилаган пахта режасини бажаришлари шарт.\nБироқ маҳаллий ҳокимларга яқин бўлган саноқли фермерлардан бошқа фермерлар пахтадан фойда ололмаяпти.\nДеҳқонлар пахтанинг ўрнига бошқа экинлар экиб, кўпроқ даромад олиш мумкинлигини айтадилар.\nҲар йили пахтадан олинадиган миллиард долларлик фойда унга сарфланадиган меҳнат учун арзимаслигини айтишади деҳқонлар.\nХўш, шундай шароитда ўзбеклар учун пахта етиштиришнинг кераги борми ёки йўқ?\nЎзбек халқи учун пахта миллий бойликми ёки кулфат?\nПахтанинг ўрнини қандай экинлар билан қопласа бўлади?\nПахта ўзбек ҳукуматининг сиёсати даражасида қолиши керакми ёки йўқ?\nБугунги баҳснинг марказидаги фикрлар тортишувида Наманган вилоятининг Мингбулоқ туманида истиқомат қилувчи қишлоқ хўжалиги мутахассиси Мухторали Ғозиев ва пахтанинг фойдаси ва зарари ҳақида илмий тадқиқот олиб борган Швейцариядан ўзбекистонлик Сафар Бекжон бўлди.


Шавкат Мирзиёев: Одамларнинг иқтисодий ҳолатига қараб уй-жойга нарх белгилаймиз\n13:43 / 27.09.2021\nАмалдаги президент Шавкат Мирзиёев Наманган шаҳридаги кичик саноат зонасида ЎзЛиДеП томонидан ташкиллаштирилган сайловчилар билан учрашувда аҳолини уй-жой билан таъминлаш масаласига тўхталди.\n“Намангандан кейин Фарғонага, Бағдодга борамиз. У ерда қурилган 9 қаватли уйлар билан танишамиз. Бу қурилишлар ўрнак, ҳар бир ҳудудда бўлиши керак. Охирги йиллардаги бунёдкорликни ўзингиз ҳам кузатиб турибсиз. Энди 9 қаватли уйлар ҳам кичик бўлиб қоляпти. 16-20 қаватлилар керак бўляпти.\nАҳолини янги қурилган ижтимоий уй-жойлар билан таъминлашда оиланинг ижтимоий-иқтисодий аҳволига қараймиз. Камбағалга камроқ нарх қўямиз, имкони борга кўпроқ. Мана шу ҳам ислоҳотларга, инсон қадрига бир мисол бўлади”, – дея Шавкат Мирзиёевнинг сўзларидан иқтибос келтирмоқда Kun.uz мухбири.\nБундан олдин Шавкат Мирзиёев Наманган вилоятидаги энг долзарб масала сифатида 127 мингдан зиёд аҳоли ишсизлиги, ҳар йили меҳнат бозорига қўшимча 42 минг нафар ёшлар кириб келаётгани, 27 минг оила доимий даромад манбаига эга эмаслигини билдирганди.\n13:28 / 19.10.2021\n13:21 / 19.10.2021\n«Хусусий мактаб ва боғчалар учун ойлик 3 миллион сўмгача тўловдан даромад солиғи олинмайди» - Президент\n13:19 / 19.10.2021\nШавкат Мирзиёев Жаҳонгир Ортиқхўжаевга ҳокимлик лавозимини бериши сабаби ҳақида гапирди\n12:54 / 19.10.2021\nТошкент халқаро молиявий маркази барпо этилади


01 декабр 2020, Тошкент вақти: 10:03\nЎзининг ниҳоят озодликка чиққанидан мамнунлигини яширмаган Хайрулла Ҳамидов¸ Қизилтепадаги жазони ўташ муассасасидан Чирчиққа олиб келингани¸ 11 февраль куни тушдан кейин ўтказилган маҳкама қарори билан озодликка чиқарилиб¸ дарҳол уйига қўйиб юборилганини айтди.\nХайрулланинг онаси Муқаддас опа эса Озодлик билан суҳбатда ўғлининг озодликка чиқарилгани учун президент Ислом Каримовга миннатдорлик билдирди.\nОзодликка маълум бўлишича¸ 11 февраль куни Чирчиқда ўтказилган маҳкама қарори билан яна 16 нафар маҳбус амнистия қўлланилиб¸ озодликка чиқарилган.\nХайрулла Ҳамидов қамоқдан чиқиб¸ илк интервьюсини Озодлик радиосига берди:\nОзодлик: Ассалому алайкум Хайрулла ака.\n- Яхшимисизлар, чарчамаяпсизларми?\nОзодлик: Яхшимисиз? Бу Алишер Сиддиқ. Тинчмисиз, яхши чиқиб олдингизми?\n- Ҳа, чиқиб олдик Худога шукур.\n- Ҳа, раҳмат. Ҳаммаси яхши.\nОзодлик: Хайрулла, сизни шунча йил кутган одамлар бор. Ҳар кун бирга “Хайрулла қачон чиқади?” деб телефон қилишади.Уларга бирор гапингиз борми?\n- Хурсандман. Салом айтиб қўясиз ҳаммасига. Ростдан чиқди деб қўясиз.\nОзодлик: Соғлигингиз қанақа?\n- Соғлиқ яхши. Ўша-ўша.\nОзодлик: Яъни ўша-ўша эски Хайрулла.\n- Ҳа, эски. Уч-тўрт марталаб авфнома ëздик. Охири мана инобатга олишди. Президентимиз қўл қўйдилар. Авф билан чиқдим. Бугун суд бўлди Чирчиқда.\nОзодлик: Энди кейинги фаолиятингиз нима бўлади? Дейлик спорт шарҳловчиси бўласизми ëки диний кўрсатувлар қиласизми...\n- Кўпроқ спорт шарҳловчилиги бўлса керак энди. Чунки спортни соғиниб ҳам қолдимда.\nОзодлик: Қамоқда футбол кўриш имконияти бўлмадими?\n- Бўлди. Энди футбол кўриш билан футбол шарҳлашнинг фарқи борку.\nОзодлик: Қамоқдаги давр ҳақида бироз айтиб бера оласизми? Қамоқда қандай бўлди, биз жуда кўп нарсалар эшитдик.\n- Уни эрта-индин гаплашсак бўладими? Уйга кўпчилик меҳмонлар келиб турибдида. Шунга ноқулай бўлаяпти.\nОзодлик: Тушундим. Унча кўпчилик ҳақида гаплашайлик. Кимлар келди биринчи бўлиб?\n- Асосан қариндошлар.\nОзодлик: Онангиз нима деяптилар?\n- Онам ўзи бориб кутиб олдилар.\nОзодлик: Оилангиз ўзи олиб чиқди сизни-а?\n- Ҳа. Чирчиқдан чиқдимку. Соат 3да суд бўлди. Икки соат бўлди келганимга.\nОзодлик: Қанақа суд бу?\n- Суд бўладию амнистия актини қўллаш ҳақида. Сразу кейин чиқариб юборишди.\nОзодлик: Нима учун айнан ҳозир чиқаришди? Авфномани тўрт марта ëзганман деяпсиз. Қанақадир сабаби борми?\n- Энди шу кўришган, ўрганишган. Шунга яроқли бўлгандан кейин чиқаришганда.\nОзодлик: Ишга таклифлар келмадими ҳали?\n- Мен ҳали энди бугун чиқдим. Эрта-индин таклиф қилиб қолишса керак.\nОзодликнинг муштарийлари Хайрулла Ҳамидовнинг озод этилгани ҳақида қизғин муносабат билдирмоқда.\nЎзбекистонлик сиёсатшунос Камолиддин Раббимов фикрича, қамоққа ташланганидан буён амнистия қўлланишига умид қилинган Ҳамидовнинг айнан ҳозир озод этилиши, мутлақо, амалдаги ҳукуматларинг сиёсий манфаатлари устига қурилган пухта режадир:\n- Бу шубҳасиз, келаётган президентлик сайлови билан боғлиқ жараён. Гўёки, сайлов арафасида ҳукуматнинг сайловчиларга туҳфасидир. Ҳаттоки, сайловга қадар ҳали яна бир неча сиёсий маҳбуснинг озод этилишини ҳам кутиш мумкин, - деб ҳисоблайди сиёсатшунос.\nАйни пайтда у бу воқеани президент Каримовнинг соғлиги ёмонлашгани ҳақидаги овозаларга боғлиқлиги ҳақидаги баъзи версияларни илгари сурди.\n2010 йилнинг 21 январь куни ҳибсга олинган Хайрулла Ҳамидов ўша йилнинг 27 май куни Тошкент вилоят Жиноят ишлари бўйича суди ҳукми билан "Жиҳодчилар" диний-экстремистик гуруҳига алоқадорликда айбдор, деб топилиб, 6 йилга озодликдан маҳрум қилган эди.\nХайрулла Ҳамидовнинг қамалишини қатор халқаро ташкилотлар, жумладан, Ҳюман Райтс Уотч, Халқаро Амнистия каби ташкилотлар кескин қоралаган ва унинг озодликка чиқарилишини сўраб келаëтган эди.\nШарҳларни кўринг (134)


Ўзбекистонда ковидга қарши дори-дармонлар, шунингдек гриппга қарши вакциналар нархи кескин ошди Ўзбекистон янгиликлари\nЎзбекистонда ковидга қарши дори-дармонлар, шунингдек гриппга қарши вакциналар нархи кескин ошди\nЎзбекистон, Тошкент – Batafsil.uz. Кейинги пайтларда Ўзбекистонда вирусга қарши "Ремдесивир" препарати ва гриппга қарши "Инфлювак" вакцинасига кескин тақчиллик кузатилмоқда. Биринчи дорининг нархи 1.8 миллион сўмга, иккинчисининг эса 250 минг сўмга ошган. Бу ҳақида мухбиримиз хабар бермоқда.\nБу ҳолат Истеъмолчилар ҳуқуқларини ҳимоя қилиш агентлиги томонидан ўрганиб чиқилган. Агентликда мавжуд маълумотга кўра, дорихоналар сотилган дори-дармонларга уларни сотиб олган улгуржи нархнидан 20% дан ортиқ миқдорида қўшимча устама белгилаш ҳуқуқига эга эмас. Ўз навбатида улгуржи компаниялар Ўзбекистонга олиб кирилган ёки ишлаб чиқарилган дори воситаси базавий нархнинг 15% дан ортиқ савдо устамасини белгилаши мумкин емас.\n2020 йилнинг 9 ойи давомида мамлакатга 2 миллион долларга тенг 56 109 қутидан ортиқ "Ремдесивир" препарати импорт қилинган.\nАгентлик ҳисоб-китобларига кўра, ушбу препаратнинг энг арзон чакана нархи 457 минг сўм, энг қиммати - 3 миллион 836 минг сўм бўлиши керак. Ўртача чакана нархи 1 миллион 66 минг сўмни ташкил этади. Бу тафовут маҳаллий импортчилар томонидан нархнинг турлича декларация қилинганлиги, шунингдек, ишлаб чиқарилган мамлакатига боғлиқ.\nБундан ташқари, 2020 йилнинг 9 ойи давомида мамлакатга умумий нархи тахминан 800 минг долларни ташкил этган 155 490 дона "Инфлювак" препарати олиб келинган.\nУшбу гриппга қарши вакцинанинг энг арзон чакана нархи 69 минг сўмдан, энг қиммати – 102 минг сўмдан ошмаслиги керак. Ўртача чакана нархи 86 минг сўмни ташкил қилади. Гриппга қарши вакцинасининг энг қиммати– 4 валентлик, энг қиммати – 3 валентлик ҳисобланади.\nАгентлик дори-дармонлар учун максимал чакана нархларни кузатишни, улгуржи омборлардаги дори-дармон қолдиқлари ва уларни келгусида етказиб бериш прогнозларини ўрганишни ва нархларни ошириб юборишга қарши кураш чораларини кўришни давом этмоқда.\nАгентлик тадбиркорлик субъектларига шуни эслатиб ўтмоқдаки, лицензиялаш талаблари ва шартлари, шу жумладан дори-дармонларни нархлаш тартибининг дорихоналар томонидан тизимли (бир йил ичида икки ёки ундан кўп марта) равишда бузилиши қўпол қоидабузарлик ҳисобланади ва лицензияловчи идорага дорихона лицензиясини бекор қилиш учун асос бўлиши мумкин.\nШу билан бирга, расмийлаштирилмаган товарларни сақлаш, товарларнинг ҳақиқий нархидан далолат берувчи ҳужжатларни сохталаштириш ёки йўқ қилиш, сотилган товарлар нархларини ҳужжатларда ҳақиқийсидан камайтириб кўрсатиш солиқ базасидан яширилган сумманинг йигирма фоизи миқдорида жарима солишига олиб келади.


Ўзбекистонда волейболнинг вужудга келиши\nва ривожланиш тарихи.\nТарихни, аждодларимиз меросини билмай туриб бугунги кунга баҳо бериш, келажак лойиҳасини чизиш ва истиқлол биносини қуришга киришиш боши берк кўчага кириб қолиш эҳтимолидан ҳоли эмас. Шунинг учун ҳар бир соҳани жойларда вужудга келиши ва ривожланиш тарихини ўрганмай шу соҳани бугунги ва эртанги истиқболини таъминлаш мушкул муаммодир. Волейбол жисмоний тарбия ва спорт тизимининг йирик ва мустақил ирмоқларидан бири ҳисобланиб, ўзбекистон, унинг вилоятлари ва туманларида ўзига хос ривожланиш тарихига эга. Волейбол ўзбекистонда энг оммалашган спорт турлари қаторига кирса-да, республикамизнинг барча минтақаларида у турли даражада «обрў-эътибор» қозониб келган. Тошкент шаҳри ва Тошкент вилоятида, водий шаҳар ва қишлоқларида волейбол бошқа вилоят туманларидагига нисбатан самаралироқ «ҳурмат»га сазовор бўлган. Бундай вазиятнинг сабаблари деярли шу вилоятлар тарихий-ижтимоий негизлари билан боғлиқ деб тахмин қилинса-да, лекин масала чуқур изланишни, мавзуга оид тарихий маълумотларни илмий асосда ўрганишни тақозо этади.\nВолейбол ўзбекистонда қачон, қаерда ва қандай вазиятда вужудга келгани ҳақида аниқ маълумот йўқ. Лекин айрим тахминларга қараганда 1921–24-йилларда волейбол ўйини қўқон, Тошкент ва Фарғонада вужудга кела бошлаган. ўша даврнинг спорт ветерани К.Лебедевнинг ҳикоясига биноан 1924–25-йилларда кўпгина ёшларни доира шаклида жойлашиб бир-бирларига тўп узатиш ўйинлари тарқала бошлади. Қизиқ, мазкур даврда волейбол бўйича қабул қилинган ҳалқаро мусобақа қоидалари анча такомиллашган бўлиб, майдонча 9х18 м, тўп билан фақат уч марта ўйнаш мумкинлиги, ўйинчилар таркиби бир жамоада 6 кишидан иборат бўлиши, тўрни баландлиги 243 см (эркаклар учун), ҳисоб 15 очкога етганда ўйиннинг бир бўлими якунланиши, тўпни ўйинга киритиш – хуллас, барча ўйин қоидалари замонавий волейбол ўйини қоидаларига ўхшаш эди. Шунга қарамай Ўзбекистонда волейбол қоидалари 1924–25-йилларда ҳали анча содда бўлган. Ўша даврнинг В.И.Перевозников деган спорт ихлосмандининг айтишича, 1926-йилда Тошкент шаҳридаги Чернишевский номли мактаб ўқитувчиси Москвадан мусобақа қоидалари, волейбол тўри ва тўпини биринчи бор келтирган. 1927-йилнинг 26-апрелида эса айнан шу мактабнинг волейбол тўгараги жамоаси биринчи расмий мусобақа ташкил этиб, унда у юксак маҳорат кўрсатди ва мусобақа ғолиби бўлди. Мазкур мусобақа волейболни оммавийлашиши ва шаклланишида катта бурилиш кашф этди. 1927-йилнинг ёз ойларидан бирида волейбол бўйича Тошкент шаҳар биринчилиги ўтказилиб, унда 9 та волейбол жамоаси иштирок этди. Чернишевский номли мактаб волейбол жамоаси бу мусобақада ҳам ғолибликни қўлдан бермади.\nВолейболни кенг оммавийлаша боришига КИМ стадионида ўтказилиб келинган мусобақалар катта таъсир кўрсатди.\n1927-йилда Тошкентда 6 та волейбол майдончаси мавжуд бўлиб, улар Чернишевский ва КИМ номли мактабларда, Механика техникумида (2 та), «Металлист» спорт тўгараги қошида ва Профинтерн ёзги спорт клубида жойлашган эди.\n1928-йилда Тошкентда кузги волейбол мусобақалари бўлиб ўтди, унда 10 та эркаклар ва 4 та аёллар жамоалари қатнашган эди. 1929-йилдан бошлаб волейбол бўйича Тошкент шаҳар биринчилиги мунтазам ўтказила бошлади.\n1930-йилларда «Динамо» кўнгилли спорт жамиятида волейбол жамоалари тузилди. Илк бор тузилган «Динамо» волейбол жамоасининг биринчи мураббийси Б.А.Воронсов Ўзбекистонда волейболнинг ривожланишига салмоқли ҳисса қўшди. Шу билан бир қаторда малакали мутахассисларни етишмаслиги, айниқса маҳаллий миллатга мансуб йўриқчи, мураббий ва ташкилотчиларни саноқли бўлганлиги волейболнинг узоқ вилоят ва қишлоқларда қулоч ёзишига халақит бериб келди.\nМеҳнаткашларни, айниқса аёлларни жисмоний тарбия ва спортга, жумладан, волейболга жалб қилиш мақсадида Тошкент шаҳар Кенгаши Тошкент мавзе қўмитаси билан биргаликда 1929-йил 25-апрелдан 15-майгача Республика миқёсида амалий ҳафталик ташкил қилган эди. Мазкур тадбир сезиларли натижалар берди. Жумладан, жойларда жисмоний тарбия ва спорт, аксарият волейбол билан шуғулланувчилар сони кескин ортиб бориши кўзга ташланди. Кўпгина жойларда волейбол майдончалари ва бошқа спорт иншоотлари барпо этилиши авж олиб борди. Ўқув-тренировка ишларига ва мутахассисларнинг малакасини оширишга, алоҳида аҳамият берилди. 1929-йил 30-сентябрда Самарқандда маҳаллий миллатга мансуб бўлган ёшлардан иборат жисмоний тарбия ва спорт бўйича йўриқчи-ташкилотчилар тайёрланди.\n1933-йилда ўзбекистон Спартакиадаси ўтказилди. Эркаклар ўртасида «Динамо» ва аёллар баҳсида «Ўзтранс» жамоалари биринчи ўринни эгаллади.\n1934-йил ўзбек волейболи учун муҳим бурилиш йили бўлиб қолди. жумладан, ўзбек волейболчилари биринчи бор Москвада мамлакат биринчилигида иштирок этди. Шу йили волейбол биринчи бор ўрта Осиё ва қозоғистон Спартакиадаси дастуридан ўрин олди.\n1936-йилда Тошкентда «Жисмоний тарбия туркуми» ва «Физкултура УЙИ» очилиши волейболнинг янада оммавийлашишида катта аҳамият кашф этди. Бундан ташқари, Тошкент молия-иқтисод институтида волейбол бўйича машғулот ва мусобақалар ўтказишга мўлжалланган катта спорт зали очилди. Самарқандда шаҳар маъмурияти ва шаҳар физкултура Кенгаши қарорига биноан 60 кишига мўлжалланган волейбол спорт мактаби очилди.\nШуни ҳам таъкидлаш ўринлики, ўзбек волейболини илк бор равнақ топишида А.Сааков, Г.Л.Кешишев, В.Х.Шнуров, В.Ф.Шведукс, А.А.Богаченко, Б.А.Воронсов каби мураббийларнинг хизмати алоҳида аҳамиятга эга.\n1938-йилга келиб Ўзбекистонда кучли жамоаларнинг сони 72 тага етди. Булар САГУ «Динамо», ОДО, қурилиш техникуми, «Локомотив», ўзТРАНС, СазПИ (Тошкент), Фарғона, Хоразм, Бухоро, қорақалпоғистон, Самарқанд, Қўқон ва бошқа жамоалардир.\n1938-йилнинг декабридан бошлаб биринчи бор Конституция кунига бағишланган анъанавий мусобақалар татбиқ этилди.\n1939-йилнинг феврал ойида Тошкентга Москва «Локомотив» жамиятининг кучли волейбол жамоалари ташриф буюришди. Ўтказилган мусобақаларда Тошкентнинг аёллар терма жамоаси 2:1 ҳисоби билан ғалаба қозонишган бўлса, эркаклар жамоаси мағлуб бўлди.\nВолейболнинг янада оммавийлашишига ва волейболчилар маҳоратининг ошишига 1939-йилда ўтказилган мамлакат биринчилигининг Тошкентда ташкил қилинган зонал мусобақалари катта асос бўлди. Бу зонал мусобақаларда «Наука» (Тбилиси), «Спартак» (Сталинобод), «Учител» (Чкалов), «Локомотив» (Баку), «Учител» (Куйбишев), «Спартак» (Ашхабад) ва «Строител» (Тошкент) жамоалари иштирок этишган эди. Тошкентнинг эркаклар жамоаси учинчи, аёллар жамоаси тўртинчи ўринни эгаллади.\nУлуғ Ватан уруши йилларида мусобақалар сони анча камайган бўлса-да, волейбол аҳолини жисмоний-ҳарбий томондан тайёрлашда ўз вазифасини топди. Ўша давр ҳисобларига қараганда 1941-йилнинг 1-январида эълон қилинган кўрсаткичлар бўйича республикада волейбол билан шуғулланувчиларнинг сони 14429 кишини ташкил этган.\n1941-йилнинг октябр ойида Ўзбекистонинг барча вилоят, шаҳар ва туманларида ҳарбий ўқув шахобчалари ташкил этилиб, улар фаолиятида жисмоний тайёргарликка алоҳида эътибор берилди. 1943-йил 18-июлда ўзбекистон спортчилари ва спорт ихлосмандлари «Мамлакат» физкултурачилар кунини нишонлашди. «Пишчевик» стадионида мазкур санага бағишланган волейбол мусобақалари бўлиб ўтди.\nУрушнинг оғир йилларига қарамасдан ўрта Осиё ва қозоғистон Республикаси Спартакиадаси ўтказилиб, ундаги дастур бўйича ташкил этилган волейбол мусобақаларида Ўзбекистоннинг эркаклар жамоаси биринчи ўринни, аёллар жамоалари баҳсида эса қозоғистон спортчилари юқори натижага эришишди.\n1944-йилда ўтказилган навбатдаги ўрта Осиё ва қозоғистон Республикаси Спартакиадасида ўзбек волейболчилари юқори маҳорат намойиш этиб, эркаклар ва аёллар жамоалари биринчи ўринни эгаллашга муяссар бўлишди.\n1945-йилдан бошлаб жисмоний тарбия ва спорт ҳамда жамоаларни қайта тиклаш даври кучга кира бошлади.\n1946-йили Тошкент, Андижон, Самарқандда шаҳар биринчиликлари, шу йил июн ойида республика биринчилиги ўтказилган бўлса, октябрда Тошкентнинг «Локомотив» жамоаси Одесса шаҳрига «мамлакат» биринчилигида иштирок этиш учун жўнади. Мазкур мусобақада эркаклар ва аёллар жамоалари ўз гуруҳларида тўртинчи ва учинчи ўринларни эгаллашди.\n1947-йил 1-январда берилган ҳисоботларга кўра, волейбол билан мунтазам шуғулланувчиларнинг сони 9278 кишини ташкил этган. Республика бўйича 1 разрядли волейболчилар – 6 киши, 2 разряд-лилар 344 кишини ўз ичига олган. Бундан кўриниб турибдики, волейболнинг оммавийлик даражаси ҳам, волейболчиларнинг маҳорат савияси ҳам кўнгилдагидек бўлмаган.\nЖисмоний тарбия ва спорт қўмитасининг 1947-йилги ҳисоботида бу аҳвол ҳақида Сурхондарё, Хоразм, Бухоро вилоятларидаги саноқли спорт иншоотларининг, жумладан, волейбол майдончаларининг ҳеч қандай талабларга жавоб бермаслиги қаттиқ танқид остига олинган эди.\nЎзбекистонда волейболнинг оммавийлик доираси кенгайишига республикамизнинг 1948-йил 27-декбрда қабул қилган «Жисмоний тарбия ва спортни аҳоли орасида ривожлантириш ҳамда спортнинг оммавийлигини ошириш» ҳақидаги Қарори алоҳида куч бағишлади.\n1949-йилдан қишлоқ спортчиларига, жумладан, колхозчи-волейболчилар спорт ҳаракатини жадаллаштиришга катта эътибор берилди. Шу йили ўтказилган қишлоқ спортчиларининг ВИИ Спартакиадасида иштирок этган волейбол жамоаларининг умумий сони 29887 кишига етган эди.\n1947-йилда мусобақа қоидасига ўйин 5 партия давом этиши ҳақидаги янгилик киритилгандан сўнг, шуғулланувчилардан катта жисмоний тайёргарлик, чидамкорлик ва матонат талаб қилина бошлади. Ўйинлар мазмуни ва моҳияти янада қизиқарли томонга ўзгара борди. Лекин шундай бўлса-да, ўзбек волейболчиларининг маҳорати ҳали иттифоқдаги кучли жамоаларникидан анча паст эди.\nБулардан 1326 киши институт талабалари бўлса, қолганлари ишчилар, колхозчилар, хизматчилар ва болаларни ташкил этган эди.\n1950-йиллардан бошлаб Ўзбекистон волейболида узлюксиз ҳужум тактикаси устунлиги кўзга ташлана борди. Ўйинларда турли тактик комбинатсиялар қўллана бошлади.\n1950-йилнинг июлида Тошкент Темирйўлчилар боғининг спорт майдончаларида эркаклар ва аёллар жамоалари ўртасида «Иттифоқ» Кубоги ўйинлари ўтказилди. Ўзбек волейболчилари бу мусобақада мағлубиятга учрадилар. Бу мағлубият асосли эди, чунки рақиб Москванинг «Динамо» жамоаси эди. Ҳисоб 0:3.\n1951-йилдан ўсмирлар ўртасида «Иттифоқ» биринчилиги ўтказила бошланди. Ўзбек ўсмирлари 14-ўрин билан кифояландилар.\n1953-йилда мусобақа жадвалида қишки мусобақалар пайдо бўлди. 1954-йилдан бошлаб волейбол бўйича Иттифоқ биринчилиги «А» ва «Б» гуруҳларига бўлинган ҳолда ташкил этила бошлади. Ўзбек волейболчилари «Б» гуруҳига киритилди. Шу йили «Иттифоқ» мусобақалари ёпиқ спорт майдончаларида ўтказила бошлади.\n1954-йил 1-январга келиб, волейбол билан шуғулланувчилар сони 64942 кишига кўпайди. Лекин республикада, вилоят, туман ва қишлоқларда волейболнинг маҳорат даражаси жуда паст бўлиб, юқори малакали волейболчилар саноқли эди.\n1955-йилнинг сентябр ойида Тошкентда илк бор Ўзбекистон Давлат жисмоний тарбия институти ташкил қилиниб, унинг таркибида спорт ўйинлари кафедраси фаолият кўрсата бошлади. 1955-йилдан бошлаб республикамиз волейболчилари «Иттифоқ» ҳалқлари Спартакиадасига тайёргарлик машғулотлари ва мусобақаларни режалаштирдилар.\nЧунончи, 1955-йил якунида Жисмоний тарбия ва спорт қўмитаси таклифига биноан Тошкентга Олма-Отанинг эркаклар ва аёллар жамоалари ташриф буюришди. Биринчи ўйинда ўзбек аёллар жамоаси 3:0 ҳисобида ғалаба қозонган бўлса, эркаклар жамоаси 2:3 ҳисобида мағлубиятга учрашди. Иккинчи ўйинда ҳам аёллар (3:0), ҳам эркаклар (3:2) жамоалари ғалаба нашидасини суришди.\n1956-йили (июл–август) Москванинг Лужники спорт мажмуасида «Иттифоқ» ҳалқлари Спартакиадаси очилди. Спартакиаданинг волейбол мусобақаларида республикамиз эркаклар жамоаси 14 ва аёллар жамоаси 13-ўринлар билан кифояландилар.\nЎзбек волейболчилари мазкур Спартакиадада яхши натижаларга эриша олмаганларидан сўнг, 1957-йилдан бошлаб «Иттифоқдош» республикалар волейбол жамоалари билан қатор ўртоқлик учрашувлари уюштирилди. Жумладан, ўзбек волейболчилари Боку, Тбилиси ва Ереван жамоалари билан куч синашиб, барча ўйинларда мағлубиятга учрашди.\n1958-йилда республикамизда мактаблараро мусобақалар авж олди. Айниқса, бу даврда Олий ўқув юртлари жамоалари ўртасидаги мусобақалар қизғин тус ола бошлади. САГУ ва «Буревестник» талабалари кўнгилли спорт жамияти жамоалари энг кучлилар қаторидан жой олишди. Мактаб ўқувчилари орасида Тошкентнинг 64-мактаб ўсмирлар жамоаси ва 104-мактабнинг қизлар жамоаси мазмунли волейбол намойиш қилдилар.\n1959-йилда ўзбек волейболчилари «Иттифоқ» ҳалқлари Спартакиадасида иштирок этиб, эркаклар 14-ўрин, аёллар жамоаси эса 11-ўринни эгаллади.\nШу йили, яъни 1959-йилда Ўзбекистон Давлат жисмоний тарбия институти ўзининг биринчи битирувчиларини қутлади. Улар орасида волейбол ихтисослиги бўйича 11 киши олий маълумотга сазовор бўлди (1 та ўзбек аёли ва 2 та ўзбек йигити волейбол бўйича институтни тугатишган эди).\n1960-йилда «СКИФ» волейболчилари (эркаклар ва аёллар жамоаси) ёзги республика талабалар ўйинларида энг юқори натижаларга эришишди. Шу йили «СКИФ» жамоалари Харков шаҳрида ўтказилган «Иттифоқ» ёзги талабалар ўйинларида қатнашиб, эркаклар жамоаси 13-ўринни, аёллар охирги 18-ўринни олишди.\n1961-йил октябр ойида Тошкентда Ўзбекистон аёллар Спартакиадаси очилди. Бу тадбир аёллар волейболининг оммавийла-шишида катта туртки бўлди.\n1962-йилда Тошкентда Москванинг «Буревестник» аёллар жамоаси, «СКИФ» ва Ўзбекистон терма жамоалари учрашув ўтказди. Бунда вакилларимиз ғалабани бой беришди.\n1963-йили «Иттифоқ» ҳалқлари ИИИ Спартакиадасида республикамиз эркаклар жамоаси 9, аёллар эса 15-ўринни эгаллади.\nЎзбек волейболи тарихида республикамиз терма жамоаларининг ҳалқаро мусобақаларда иштирок этиб келиши алоҳида аҳамиятга эгадир. Шуни таъкидлаш ўринлики, ўзбек волейболчилари ўзининг илк бор ҳалқаро учрашувини 1935-йил октябр ойида Тошкентда Афғонистон терма жамоаси билан ўтказган. Мазкур учрашув «Иттифоқ» миқёсида биринчи ҳалқаро мусобақа бўлиб ўрин олган. Бу даврда ҳалқаро мусобақа қоидалари бир-биридан сезиларли даражада фарқ қилган. Шунинг учун Афғонистон волейболчилари билан бўлган учрашув шу давлат қоидаларига биноан ўтди. Чунончи, майдончада 9 киши ўз жойларини алмаштирмасдан ҳаракат қилишди. Ҳисоб 22 гача давом этди. 3 партиядан иборат бўлган ўйин 2:0 ҳисобида бизнинг волейболчиларимиз фойдасига ҳал бўлди.\n1961-йили афғон волейболчилари Тошкентга иккинчи бор ташриф буюришди. Биринчи куни меҳмонлар 0:3 ҳисобида «Меҳнат резервлари», иккинчи куни эса 2:3 ҳисобида «ОДО» жамоаларига учрашувни бой беришди.\nШу йили Ўзбекистонга Монголиянинг эркаклар ва аёллар жамоалари келишди. Меҳмонлар республикамизнинг «ОДО», «СКИФ» ва «Буревестник» жамоалари билан куч синашди ва барча учрашувларда мағлуб бўлишди.\n1961-йилнинг декабрида Ўзбекистон волейболчилари Индонезияга ўртоқлик учрашувлари ўтказиш учун жўнашди. Улар Суратайя шаҳрида қатор учрашувларда иштирок этиб битта ўйинда мағлуб бўлишган бўлса, қолганларида мезбонлар жамоасидан устун келишди. 1962-йил июн ойида Ўзбекистоннинг эркаклар ва аёллар жамоалари Монголияга жўнашди ва барча учрашувларда ғолибликни қўлга киритишди.\n1964-йил август ойида Ўзбекистонга жавоб сафари билан Индонезиянинг эркаклар ва аёллар жамоалари ташриф буюришди. Меҳмонларнинг эркаклар жамоаси Ўзбекистоннинг «Динамо» (Тошкент) жамоаси билан ўйнаб, учрашувни 0:3 ҳисобида бой беришган бўлса, Индонезиянинг аёллар жамоаси Тошкентнинг «Спартак» жамоаси қизларига 2:3 ҳисобида ютқазишди.\nМазкур ҳалқаро ўйинларда эркаклар волейбол жамоасидан Г.Худяков, Г.Багиров, Р.Хусаинов, Ю.Симонов, В.Кучеров, В.Ананич, аёллар жамоасидан эса М.Катасонова, Т.Склярова, Л.Рахманқулова, Ю.Холиқназарова ва Л.Корчагиналарнинг алоҳида маҳорат намойиш этганликларини таъкидлаш лозим.\n1974-йилларга келиб ўзбек волейболчилари Бангладеш, Ҳиндистон ва бошқа хорижий давлатларда ҳалқаро ўртоқлик учрашувлари ўтказиб юксак маҳорат кўрсатишди. Жумладан, 1976-йили улар Афғонистонда қатор ҳалқаро учрашувларда иштирок этиб, ўзларининг юксак маҳоратини яна бир бор намойиш этишди.\n1970-йилдан то 1991-йилларгача ўзбек волейболчилари талайгина ҳалқаро расмий ва ўртоқлик мусобақаларида иштирок этиб келишган. Ўтган давр ичида юқори малакали волейболчилар доираси кенгая борди. Булар қаторига Олимпиада чемпионлари В.Дуюнова, Л.Павлова, ёшлар ўртасида Оврупа чемпионлари Л.Ишмаева, Л.Сулейкина, О.Белова, Л.Лепилина, О.Дубяга, С.Мячин кабилар киради. Шуни ҳам алоҳида таъкидлаш жоизки, Республикамизнинг эркаклар ва аёллар жамоалари қатор нуфузли мусобақаларда – чемпионатлар, ҳалқлар спартакиадаси, мактаблараро спартакиада ва ёшлар спорт ўйинларида иштирок этиб, шарафли ўринларни олишга сазовор бўлишган. Жумладан, 1967-йил – ҳалқлар спартакиадаси – эркаклар 6-ўрин; 1971-йил – аёллар 5-ўрин; 1972-йил – мактаблараро спартакиада – қизлар жамоаси чемпионлик унвонига сазовор бўлишди, ўғил болалар – 8-ўрин; 1973-йил – ёшлар спорт ўйинлари – қизлар 4-ўрин, ўғил болалар 6-ўрин; 1975-йил – ҳалқлар спартакиадаси – эркаклар 8-ўрин, аёллар – 5 ўрин; 1978-йил – Кубок мусобақаларида Тошкентнинг «Динамо» жамоаси 3-фаҳрли ўринни эгаллашга сазовор бўлган; 1979-йил – ҳалқлар спартакиадаси – аёллар 6-ўрин; 1983-йил – эркаклар 8-ўрин, аёллар 7-ўринни эгаллашган. Ушбу давр ичида эркаклар, аёллар ва ўсмирлар жамоалари Ўзбекистонда хизмат кўрсатган устоз-мураббийлар В.Шнуров, Г.Кешишев, А.Израилов, В.Шведукс, Л.Гурфинкел, М.Галъперин, А.Лопатин, А.Мансуров, Г.Багиров, В.Киншаков ва А.Конеевлар раҳбарлигида маҳаллий ва ҳорижий мусобақаларда иштирок этишган.\nМувофиқ йилларда ушбу натижаларга биноан ўзбек волейболчилари мамлакатимиз тарихида илк бор спорт усталари унвонига сазовор бўлишди: булар – Г.Худяков, Г.Багиров, Ю.Симонов, В.Кучеров, В.Ананич ва Р.Хусаиновлардир.\nАёллар ўртасида эса Л.Величко, Т.Склярова, М.Катасонова, Л.Ишмаева, Л.Рахманқулова, С.Гапирджанова ва бошқалар биринчи бор спорт устаси деган номга сазовор бўлдилар.\nВатанимизнинг ўз мустақиллигини қўлга киритиши ўзбек волейболининг ҳалқаро миқёсдаги ўрнига ҳам ижобий таъсир кўрсатди. Чунончи, 1993-йил 24–31-июлида Шанхай (ХХР) шаҳрида ўтказилган Осиё Чемпионатида мустақил Ўзбекистоннинг аёллар миллий терма жамоаси волейбол тарихида биринчи бор иштирок этиб, фахрли 6-ўринни қўлга киритди. Мазкур чемпионатга қадар ушбу мусобақаларга тайёргарлик мақсадида Америка Қўшма Штатларининг бир неча шаҳарларида бўлиб, турли университетлар волейбол жамоалари билан ўртоқлик учрашувларини ўтказишди ва ўйинларда мувафаққият қозонишган эди.\n1994-йилда Тайландда ўтказилган «Принсесса Кубоги» мусобақаларида Л.Айрапетянтс раҳбарлигида ташкил этилган «СКИФ-Интеркросс» клуби қошида таркиб топган аёллар волейбол жамоаси иштирок этиб, мақтовга лойиқ ўйин намойиш этишди.\n1997-йил 21–28-сентябрда Манила шаҳрида ўтказилган Осиё Чемпионатида аёллар терма жамоаси 6-ўрин, 1998-йилда ўтказилган Қозоғистон Республикаси Президенти Кубоги ҳалқаро турнирида 3-ўрин, шу йили Тайландда ўтказилган ИХ «Принсесса Кубоги»да 6-ўрин, 1998-йил 24–28-майда Ветнамда ўтказилган Х Осиё Клублараро Чемпионатида 3-ўрин, 1999-йил Ветнамда Жануби-Шарқий Осиё Чемпионатида 2-ўрин ва шу йили Тошкентда ўтказилган «Кубок Микаса» ҳалқаро турнирида 1-ўринларни олишга сазовор бўлган.\nЭътиборга лойиқ жойи шундаки, истиқлолдан сўнг ўзбек волейболининг тараққиёти республикамизда янгича йўналишда давом этиши кўзга ташланаётир. Жумладан, 1992-йилдан бошлаб мунтазам ўтказилаётган ўзбекистон Чемпионати волейболнинг янада ривожланишига ва равнақ топишига катта таъсир кўрсатмоқда.\nАйниқса, сўнгги йилларда тадбиқ этилган ўқув муассасалари ўртасида ўтказилаётган 3 босқичли мусобақалар: «Умид ниҳоллари», «Баркамол авлод» ва «Универсиада» волейболни ўқувчи-талаба ёшлар ўртасида кенг ривож топишига муҳим туртки бўлмоқда.\nШуни таъкидлаш ўринлики, сўнгги йилларда республика миқёсида ўтказилаётган мусобақаларда профессионал жамоалар доираси кенгайиб бормоқда. Булар қаторига «Кинап» (Самарқанд ш.), «Виктория» (Навоий ш.), МҲСК (Чирчиқ ш.), «СКИФ» (Тошкент ш., ўзДЖТИ) ва ҳоказо жамоалар киради. Мазкур волейбол жамоаларининг аъзолари бўлмиш ўйинчилар, спорт усталари А.Сович, Ш.Муслимов, И.Власов, А.Поповкин, С.Журавлев, И.Тамбиев (ҳаммаси «Виктория» жамоасидан), С.Банов, А.Рибалкин, А.Серебрянников, С.Мячин (Тошкент-Самарқанд жамоасидан), А.Колесников, К.Пак, А.Жирнов, В.Петров, М.Маматюк, Ф.Баватов, Д.Султанов, С.Сиддиқов, («СКИФ»), А.қосимов, Р.Князев, И.Эрмиш («МҲСК»), В.Домниди (қўқон) барча мусобақаларда ўзларининг юқори савиядаги маҳоратларини намойиш этганлар. Аёллар жамоаларидан «СКИФ» (Тошкент) ўйинчилари Э.Шмитова, П.Кибардина, С.Ашуркова, О.Хужаева, М.Мартиненко (ҳалқаро тоифадаги спорт усталари), Э.Шпачук, Е.Корчагина, С.Григорева ва бошқалар «Ўзбекистон спорт устаси» деган номга сазовор бўлишди.\nБу борада мураббий-мутахассис ва ташкилотчиларни ҳам хизмати ҳурматга сазовордир. Жумладан, А.Ким (Самарқанд), Т.Абрамова (Тошкент), Г.Пономарев (Тошкент), А.Асқаров (қўқон), М.Домниди (Фарғона), Ю.Кулаков (Қорақалпоғистон Республикаси), А.Казаков (Қорақалпоғистон Республикаси), Л.Айрапетянтс (Тошкент) ва бошқаларни алоҳида таъкидлаб ўтиш ўринлидир.\nМусобақа ўйинларининг мазмунли, қизиқарли ва шу билан бир қаторда талаб доирасида ўтказишда Ўзбекистон волейбол Федератсиясининг бош котиби, ҳалқаро тоифадаги ҳакам Л.Айрапетянтс, миллий ва республика тоифасидаги ҳакамлар В.Шнуров, В.Бардин, Н.Япаров, А.Пулатов, И.Зохидов, Н.Мамажонов, Ш.Исроилов ва шу каби кўпгина мутахассисларнинг хизмати катта.\nЎзбекистон волейболини янгича йўналишда тараққий эттиришда уни вилоятларда «ҳаракатга» келтириш, хорижий давлатларни волейбол жамоалари билан алоқа боғлашда, улар билан расмий мусобақаларни ташкил қилишда Ўзбекистон волейбол Федератсиясининг Президенти Э.М.ғаниев ҳамда Федератсиянинг барча аъзолари ибратли фаолият кўрсатиб келмоқдалар.\nИстиқлолдан сўнг ўтказилган Ўзбекистон миллий чемпионатлари ва «Универсиада» натижалари жадвалларда келтирилган.\nХулоса ўрнида шуни айтиш лозимки, Ўзбекистон волейболига оид тарихий лавҳалар мазкур ўйинни қандай йўналишларда шакллантиришга, унинг оммавийлигини янада оширишга ҳамда истиқболини таъминлашга катта ёрдам беради.\nИстиқлолдан сўнг волейбол бўйича ўтказилган\nЎзбекистон Чемпионатининг натижалари\n«УЗИ Самарқанд Телеком»\nВолейбол бўйича «Универсиада» мусобақалари натижалари\nЎзбекистон волейбол Федератсияси, унинг таркиби\nва иш функсиялари\nМамлакатимизда волейболни оммавийлаштириш, ривожлантириш, уни равнақ топтиришда Ўзбекистон волейбол Федератсияси раҳбарлик ва бошқарувчи ролни ўйнайди. Республикамизнинг туман, вилоят ва шаҳарларида эса бу масъулият жойлардаги федератсиялар орқали амалга оширилади.\nФедератсиянинг олий раҳбар органи республика анжуманидир. У мамлакатда волейболни ривожлантиришнинг асосий масалаларини ҳал қилади. Федератсия анжуман туфайли сайланган ўз президиумидан (раёсатидан) иборат.\nРаёсат ўз навбатида белгиланган ижроий қўмитасига эга бўлиши керак. Қўмитада федератсиянинг президенти раҳбарлигида директорат ва доимий ҳайъатлар тузилади. Бу ҳайъатлар қуйидаги йўналишлар бўйича фаолият кўрсатадилар:\n- моддий-техника таъминлови;\n- мураббийлар кенгаши;\n- болалар ва ўсмирлар спорти;\n- ҳалқаро спорт алоқалари;\n- республика спорт фахрийлари кенгаши;\nКўриниб турибдики, мазкур йўналишларнинг номларининг ўзи ҳайъатнинг вазифаси, бажарадиган тадбирлари ва бутун фаолиятлари мазмунини белгилаб бериб турибди.\nЖаҳонда волейболни ривожлантириш жараёнини ҳалқаро\nташкилотлар даражасида бошқариш\nВолейбол тараққиётини бошқариш Ҳалқаро волейбол Федератсияси (ХВФ-ФИВБ) ва зонал конференциялар орқали ижро этилади.\nОврўпа, Осиё, Африка, Шимолий Америка, Марказий Америка ва Кариб денгизи, Жанубий Америка минтақаларининг зонал конференциялари мавжуд.\nФИВБнинг алоқа ва иш фаолиятлари расмий равишда инглиз, фаранг, рус ва испан тилларида амалга оширилади.\nФИВБ ўзининг уставига эга. У вақти-вақти билан волейбол соҳасида рўй бераётган асосий воқеалар билан ёритилган расмий БЮЛЛЕТЕН чиқариб (нашр қилиб) туради, турли услубий кўрсатмалар, ҳужжатлар, низомлар, тавсияномалар чоп этилади.\nФИВБнинг асосий мақсади – жаҳоннинг турли минтақаларида волейболни ривожлантириш, барча давлатларнинг спортчилари ва расмий шахслари ўртасидаги дўстлик алоқаларини мустаҳкамлаш, миллий волейбол федератсияларини бирлаштириш, янги миллий волейбол федератсиялари тузиш, расмий мусобақалар ўтказиш, ўйин қоидаларини ва тактикасини шакллантиришдан иборат.\nФИВБнинг олий органи – Конгрессдир. У икки йилда бир марта ўтказилади.\nФИВБнинг раҳбар органи – Маъмурий Кенгаш бўлиб, ўз президенти, бош котиб ва уни ёрдамчилари, 4 та витсе-президенти, 12 та Кенгаш аъзолари ва зонал конфедератсияларнинг президентларидан ташкил топади.\nМаъмурий кенгашнинг қарорларини Ижроий Қўмита ҳаётга татбиқ этади. Ижроий Қўмита ўз президентидан, икки витсе-президентидан, бош котиби ва уни икки ёрдамчисидан иборат. ФИВБда техник органлар ҳам мавжуд бўлиб, улар 5 та доимий ҳайъатлардан ташкил топади.\n1. Ташкилий-спорт ҳайъати – мусобақаларни ташкил қилиш ва уларни таҳлил этиш, маълумотларни йиғиш ва волейбол бўйича ҳалқаро спорт календарини режалаштириш;\n2. Мураббийлар бўйича ҳайъат – волейбол эндигина ривожланаётган минтақа ва давлатларда шу спорт турини тараққий эттириш тадбирларини ташкил қилиш, мураббийлар билан семинарлар уюштириш, уларга маслаҳатлар бериш, волейбол бўйича «қўли калта» давлатларга ёрдам сифатида мураббийларни ҳар хил муддатларга ишга жўнатиш, услубий кўрсатма ва тавсияларни ишлаб чиқиш ва амалиётга жорий этиш ишлари билан шуғулланади.\n3. Арбитраж ҳайъати – мусобақалар ҳакамларини тайинлаш, уларнинг фаолиятига раҳбарлик қилиш, таҳлил этиш ва баҳолаш, ҳалқаро семинарларни уюштириш, ҳакамлик қилиш бўйича услубий кўрсатмалар ишлаб чиқиш ишларини бажаради.\n4. Ўйин қоидалари бўйича ҳайъат – Маъмурий Кенгаш ва Конгресс муҳокамасига ўйин қоидалари бўйича киритилган ўзгаришларга оид тавсияларни тақдим этиш, арбитраж ҳайъати билан биргаликда ҳакамлик қилиш қоидасини ишлаб чиқиш ва ўйин қоидаларига ягона фикрда ёндошишни таъминлаш каби тадбирларни амалга оширади.\n5. Тиббий ҳайъат – мусобақалар жараёнида тиббий хизмат кўрсатиш, ўқув-тренировка машғулотларини тиббий назорат қилиш, организм ва иш қобилиятини тиклашга оид тадбир воситалари ҳамда шикастланишларни олдини олиш каби масалалар бўйича таклиф, тавсия ва кўрсатмалар тайёрлаш ишларини ижро этади.\nФИВБ ўз таркибига 160 та давлат киритган энг кўп сонли федератсия ўзига маълум молиявий масъулиятни олиши шарт, аъзо бўлиб киришда ва ҳар йили бадал тўлаш, расмий биринчиликлар ва ҳалқаро учрашувлар ўтказиш учун пул маблағи ажратиш, ФИВБ тасаруффида ўтказиладиган расмий мусобақаларда иштирок этиш учун бадал тўлаш ва ҳоказо.\nФИВБнинг фаолиятида собиқ Иттифоқ Федератсияси жуда катта ролъ ўйнаган. Бу масала волейбол бўйича машҳур мутахассис Владимир Иванович Савин самарали хизмати ва салмоқли ҳиссалари билан алоҳида ажралиб туради.\nЎзбекистон Республикаси истиқлолга эришганидан сўнг мамлакатимизнинг миллий волейбол Федератсияси ҳаётида ҳам унутилмас ўзгаришлар юз беради. 1992-йил Ўзбекистон миллий волейбол Федератсияси Осиё зонал конфедератсиясига аъзо бўлиб қабул қилинди. Қуйида мамлакатда волейбол тараққиётини бошқариш органлари ва Ўзбекистон волейбол Федератсиясининг тузилиши ифодаланган.


OzodlikOnline: Свет ва газ йўқлигини айтганларни қамаш бошландими?\nЎзбекистонда яна бир қиш бошланган айни кунларда уйида на свет ва на гази бор миллионлаб аҳолининг ўй-хаëли қишдан омон чиқиш каби қадим жумбоқ билан банд бўлмоқда. Ўтган йиллардан фарқли ҳозирда айрим ҳокимликлар давлатнинг ўз элементар вазифасини бажармаëтганига норозилик билдирганларни турли уйдирма айб билан қамаш амалиëтига ўта бошлади. Бундай таъқиб Сиз яшаëтган ҳудудда ҳам кузатилаяптими? Ҳукуматнинг ойни этак билан ëпиш ҳаракати сабабини Сиз қандай изоҳлайсиз? Душанба кунги жонли суҳбатимиз шу ҳақда бўлади.\nOzodNazar рукнига жорий йилнинг 30 октябрь куни меҳмон бўлган андижонлик ҳуқуқ фаоли Саиджаҳон Зайнобиддинов билан суҳбатга “Свет йўқлигидан норозилар сонмингта, лекин ҳеч кимни қамамаяптилар” деб сарлаҳва қўйилган эди. Суҳбат пайтида ўзи ҳам чироқсиз ўтирганини эътироф этган Андижон шаҳрида яшовчи бу фаол¸ вилоятларнинг қишда газ ва светсиз жон сақлаëтгани бутун дунëга маълум ҳақиқатга айланиб бўлган ҳозирги вазиятда бундай бедодликка эътироз билдиришнинг эътирозчи учун қамоқ ҳукми эмаслигини таъкидлаган эди.\nАммо бу суҳбатдан 20 кунча ўтиб-ўтмай¸ Озодлик орқали ўз қишлоғида газ йўқлигидан шикоят қилган айнан андижонлик 20 яшар ўқитувчи йигит Муҳаммадризо Эргашев айнан шу эътирози учун ҳибсга олинди.\n2015 йил ноябрида ҳамма кўриб¸ билиб туран ҳақиқатни очиқ айтган ëш йигит бесоқолбозликда айбланмоқда¸ унга уч йилгача қамалиш таҳдид солмоқда.\nМуҳаммадризонинг яқинлари¸ унинг ҳибса олиниши свет ва газ йўқлигига эътироз билдирганлик учун берилаëтган жазо эканини айтмоқдалар.\nСизнингча¸ Ўзбекистондаги иқтисодий вазият оғирлашиб¸ ўз халқидан қийилган газ ва электрни хорижга сотишни кучайтириш орқали валюта олаëтган ҳукумат бу бедодликка қарши сас чиқарганларга нисбатан сиëсатини кескинлаштирдими?\nСизнинг атрофингизда шундай дейишга асос берувчи воқеалар содир бўлаяптими?\n21 асрда мустақил Ўзбекистон халқининг ëруғ ва иссиқ уйда яшашини таъминлаш учун ҳозирги шароитда нима қилиш керак?\nСиз бунинг учун нима қилдингиз¸ нима қилаяпсиз ëки нима қилмоқчисиз?\nДушанба¸ 23 ноябрь куни Тошкент вақти билан оқшомги соат 7 да бошланадиган бир соатлик жонли суҳбатда шу ҳақда гаплашамиз. Skype манзилларимиз орқали мулоқотга қўшилишни унутманг!


МАВСУМГА ПУХТА ҲОЗИPЛИК КЎPИЛМОҚДА - AmuNews.uz - энг сўнгги янгиликлар\nБугунги кунда юртимизнинг барча шаҳар ва қишлоқларида Президентимизнинг 2015 йил 7 июлдаги "Pеспублика иқтисодиёти тармоқларини ва ижтимоий соҳаларини 2015-2016 йиллар куз-қиш мавсумида барқарор ишлашга тайёрлашни таъминлаш чора-тадбирлари тўғрисида”ги Қарори ижросини таъминлаш мақсадида кенг қамровли ишлар амалга оширилмоқда.\nТуманимизда ҳам мактаблар, мактабгача таълим ҳамда тиббиёт муассасалари, корхона ва ташкилотлар, турар-жой биноларини куз-қиш мавсумига тайёрлаш борасида қатор ишлар амалга оширилди. 2015-2016 йилги куз-қиш мавсумида иқтисодиёт тармоқларининг узлуксиз фаолият кўрсатишини таъминлаш бўйича тегишли чора-тадбирлар режаси ишлаб чиқилиб, босқичма-босқич амалга оширилмоқда.\nЖорий йилда туман бўйича 803,2 млн. сўм маблағ эвазига 2 та, яъни "Чордара” маҳалласидаги 5-сонли ва "Янгиобод” маҳалласидаги 43-сонли мактабгача таълим муассасаларини мукаммал таъмирлаш ишлари якунига етиш арафасида. Шунингдек, 180 млн. сўм маблағ эвазига "Жумуровул” маҳалласидаги 25-сонли ҳамда "Бўзёп” овулидаги 14-сонли мактабгача таълим муассасаларини жорий таъмирлаш ишлари якунига етказилди.\nБолалар спортини ривожлантириш жамғармаси ҳисобидан "Бойовул” маҳалласидаги 9-сонли мусиқа ва санъат мактабида лойиҳа баҳоси 1 млрд. 705 млн. сўмлик қурилиш-таъмирлаш ишлари, Ойбек номли маҳалладаги 55-сонли мактабга 602,8 млн. сўм маблағ эвазига янгидан 12x24 метр ўлчамдаги спорт зали қурилиши ниҳоясига етказилмоқда.\nМавсумга тайёргарлик кўриш жараёнида таълим муассасаларининг жами 232,6 квадрат метр ҳажмдаги синган ойналари алмаштирилиб, 8 та қозонхоналар, 170 погонометр ички иситиш тизимлари, 76 квадрат метр томлар жорий таъмирланди. 12 та таълим муассасаларининг 46 та иситиш қозонлари 119,6 млн. сўмлик маблағ эвазига кўмир ва бошқа қаттиқ ёқилғиларга мўлжалланган тежамкор қозонларга алмаштирилди.\nҲалқ таълими соҳасига жорий йилда жами 690 тонна брикет ёқилғиси жамғариш режалаштирилган бўлиб, 164,2 млн. сўм маблағ брикет олиш учун тўлиқ ўтказиб берилди ва тез кунларда таълим муассасаларига тўлиқ етказиб берилади. Шунингдек, 51 та таълим муассасаларига 135,8 тонна суюқ печ ёқилғиси етказиб бериш учун "Элликқалъа нефтбазаси” унитар корхонасининг "Қоратов” филиали билан шартнома имзоланди ва 138,9 млн. сўм маблағ ўтказиб берилди.\nЎрта махсус, касб-ҳунар таълими муассасаларини куз-қиш мавсумига тайёрлаш мақсадида амалга оширилган ишлар натижасида 72 млн. сўм маблағ эвазига 3 та қозонхона ва 8 дона қозонлар ёқилғининг муқобил манбаси, яъни кўмирга мослаштирилган тежамкор қозонларга алмаштирилди. Жами 320 квадрат метр синган ойналар янгисига алмаштирилди ва 812 та чўғланма лампалар электр тежовчи лампаларга алмаштирилди.\nМавсумга тайёргарлик кўриш жараёнида мазкур муассасаларнинг 3 та қозонхоналари, 8 та қозонлари, 0,4 км. узунликдаги иссиқлик тармоқларини мукаммал таъмирлаш ишлари тўлиқ якунига етказилди. 51 та қозонхоналар, 80 та қозонлар ва 0,32 км. узунликдаги иссиқлик тармоқлари жорий таъмирланди.\nСоғликни сақлаш муассасаларини 2015-2016 йиллар куз-қиш мавсумига тайёрлаш бўйича олиб борилган ишлар натижасида туман тиббиёт бирлашмаси ва унга қарашли жойлардаги тиббиёт муассасалари мавсумга тўлиқ шай ҳолга келтирилди. Бундан ташқари, 32 метр иссиқлик тармоқлари, 24 метр сув тармоқлари, 41 метр табиий газ тармоқларини жорий таъмирлаш ишлари тўлиқ якунланди. Марказий шифохонага қарашли 45 та ўринга эга фтизиатрия бўлими биноси 2 млрд. 448,6 млн. сўм маблағ эвазига, "Ўзбекистон” қишлоқ врачлик пункти эса 100 млн. сўм маблағ эвазига капитал таъмирланди. Шунингдек, "Қипчоқ” қишлоқ врачлик пунктида ҳомийлар ҳисобидан бажарилаётган жорий таъмирлаш ишлари ниҳоясига етказилмоқда.\nТуман тиббиёт бирлашмаси бўйича 2015-2016 йиллар куз-қиш мавсумига 157 тонна кўмир, 60 тонна суюқ ёқилғи жамғариш режалаштирилган бўлиб, шартномалар имзоланган ва маблағлар тўлиқ ўтказиб берилган. Яқин кунлар ичида барча тиббиёт муассасалари кўмир ва суюқ ёқилғи билан тўлиқ таъминланади.\nАҳолининг куз-қиш мавсумини яхши ўтказишига кўмаклашиш мақсадида туман бўйича жами 8 минг тоннадан ортиқ кўмир ва брикет етказиб бериш режалаштирилган бўлиб, шу кунгача 1380 тонна ёқилғининг муқобил манбалари жамғарилди. Яқин кунлар ичида аҳолига талаб қилинадиган кўмир ва брикет маҳсулотларини тўлиқ келтириш ва сотиш, зарур ҳолларда аҳоли яшаш жойларига етказиб бериш режалаштирилмоқда.\nТуманда 2015-2016 йиллар куз-қиш мавсумида барча инфратузилмаларни узлуксиз ишлашга тайёрлаш чоралари кўрилмоқда. Жумладан, электр энергияси етказиб беришда узилишлар бўлишининг олдини олиш мақсадида 34 та трансформаторлар ва жами узунлиги 104,5 км. бўлган ҳаво тармоқлари мукаммал таъмирланди. 124 дона трансформатор ва 640.7 км. узунликдаги ҳаво линияларини жорий таъмирлаш ишлари ҳам деярли якунига етай деб қолди.\n"Шимолгазтаъминот” унитар корхонасининг "Амударётумангаз” филиали томонидан аҳолига газ етказиб беришда узилишлар бўлишининг олдини олиш мақсадида 1 км. узунликдаги газ қувурларини реконструкция килиш, 245 дона газ тақсимлаш қурилмаларини тафтиш қилиш, 65,3 км. узунликдаги газ қувурларини босим остида зичликка синаш, 21,2 км. узунликдаги ер ости газ қувурларининг ҳолатини прибор усули билан текшириш, 0,54 км. узунликдаги газ қувурларини бўяш, 14500 та дудбуронларнинг созлигини текшириб, далолатномалар тузиш ишлари тўлиқ ва сифатли якунига етказилди. Шунингдек, 44 та газ тақсимлаш шохобчалари ва 48 та задвижкалар бўялиб, коррозиянинг олдини олиш чоралари кўрилди.\nТабиий газ босими паст бўлган ва газ етиб бормайдиган узоқ масофада жойлашган аҳоли хонадонларини суюлтирилган газ билан таъминлашни яхшилаш мақсадида Манғит шаҳрида суюлтирилган газ баллонларини тўлдириш шохобчаси, Холимбег, Куюк кўпир, Қипчоқ овулларида сервис марказлари аҳолига хизмат кўрсатмоқда. 2015 йилнинг ўтган даври мобайнида аҳолига 812,6 тонна суюлтирилган газ етказиб берилди ва 11 491 та янги баллонлар ижарага тарқатилди.\nХулоса ўрнида айтиш мумкинки, туманда иқтисодиёт тармоқлари ва ижтимоий соҳани 2015-2016 йиллар куз-қиш мавсумида узлуксиз ишлашга тайёрлаш бўйича амалга оширилган ишлар мавсумни яхши ўтказиш имконини беради.\nБаҳодир ЭPНАЗАPОВ, туман ҳокимининг биринчи ўринбосари.\n(Фото - https://kun.uz)\nАМУДАPЁЛИК ПАХТАКОPЛАP БАҲОPГИ ЭКИШ МАВСУМИГА ПУХТА ҲОЗИPЛИК КЎPМОҚДАЛАP


Тошкентда «Малибу» ва «Ласетти» иштирокида ЙТҲ...\n01.02.2018 20:16 0 3455\nБундан бир неча дақиқа олдин Тошкент шаҳридаги Навоий ва Абай кўчалари кесишган чорраҳада йўл транспорт ҳодисаси содир бўлди. Бу ҳақда воқеага гувоҳ бўлган манбалар таҳририятга хабар қилди.\nМаълум бўлишича, «Малибу» ҳамда «Ласетти» русумли автомобиллар иштирокида рўй берган ҳодиса оқибатида ҳеч ким жабрланмаган. Афтидан, «Ласетти» олдинда бораётган «Малибу»ни «етиб олган». Оқибатда ҳар икки машина — «Ласетти»нинг олд, «Малибу»нинг эса орқа томонига шикаст етган.\nТошкент ЙТҲ Malibu Лачетти


Ўзбек пахтасини бойкот қилганлар сафига “Tesco” ҳам қўшилди\nБуюк Британиядаги энг йирик чакана савдо тармоғи ҳисобланган “Tesco” ширкати пахта етиштиришда болалар меҳнатидан фойдаланилаётгани боис, Ўзбекистон пахтасидан воз кечишга қарор қилди.\n“Tesco” ўз таъминотчиларига бу ҳақда мактуб йўллаб, тўқимачилик маҳсулотларида Ўзбекистон пахтасидан фойдаланмаслиги ҳақида билдирди.\n“Токи Ўзбекистонда пахта йиғим-теримида болалар меҳнатидан фойдаланиш сақланиб қолар экан, “Tesco” тўқимачалик маҳсулотларида ўзбек пахтасидан фойдалана олмайди, уни сотиб олишни қатъиян рад этади”,- дейилади ширкат раҳбари Тэрри Грин ўз таъминотчиларига йўллаган мактубда.\nШунингдек, “Tesco” ўзини пахта толаси билан таъминлайдиган ширкатлардан пахтанинг манбаси тўғрисидаги ҳужжатларни ҳам талаб қилишини билдирган.\n“Tesco” ширкати Буюк Британиядаги “Табиат ва адолат” жамғармаси ўтказган тадқиқот натижалари асосида ўзбек пахтасини бойкот этишга қарор қилган.\nЖамғарма ходимларининг таъкидлашича, Ўзбекистонда аҳолининг учдан бир қисми пахта саноатига мажбуран жалб этилади ва уларнинг кўплари болалардир.\nЖамғарма вакиласи Жулиа Уилямс “Tesco” ширкатининг ўзбек пахтасини бойкот қилиш қарорини олқишлади.\n“Биз жаҳондаги йирик савдо ташкилоти бўлмиш “Tesco” болалар меҳнати қабул қилиб бўлмас ҳол экани туфайли ўзбек пахтасини сотиб олмасликка қарор қилганидан мамнунмиз. Ўйлаймизки, “Tesco”нинг бу қадами бошқа ширкатлар учун ҳам ўрнак бўлади”,- деди Жулиа Уилямс.\n“Табиат ва адолат” жамғармаси ҳисоб-китобларига кўра, Ўзбекистон пахта экспортидан йилига беш юз миллион фунт стерлинг, яъни қарийб бир миллиард доллар даромад кўради.\nЎзбек пахтасининг асосий харидори Европа саналади. Лекин жамғарманинг мақсади Ўзбекистон иқтисодига зарба бериш эмас, балки иқтисодий босим орқали айрим ўзгаришларга эришишдир.\n“Ўзбек халқига зарар етказиш ниятимиз ҳам йўқ. Чунки Ўзбекистонда пахта экспортидан ҳукумат ва бир ҳовуч элита манфаат кўриши, уни етиштирган оддий одамлар эса четда қолиши, болалар мажбуран пахтага чиқарилиши маълум”, - дейди Жулиа Уилямс.\nҲисоб-китобларга кўра, дунёдаги ҳар тўрттадан бир тайёр маҳсулот таркибида ўзбек пахтаси бор. Хўш, европалик истеъмолчилар улар киядиган аксар кийим-бош болалар меҳнати маҳсули бўлмиш ўзбек пахтасидан тайёрланишини билармикин?\n“Озодлик” мухбири буни ўрганиш учун “Tesco”нинг Прагадаги супермаркетига йўл олди. У билан суҳбатда бўлганларнинг кўпчилиги бу ҳақда билмаслигини айтди. “Tesco” супермаркетига келган прагалик харидорлардан бири агар бу маҳсулотлар болалар меҳнати маҳсули эканини билганида уни зинҳор сотиб олмаслигини маълум қилди.\n“Болалар терган пахтадан тайёрланган кийимни кийиш биз учун уят. Лекин ҳеч қаерда ёзилмагани сабабли биз бу ҳақда билмаймиз”,- деди харидор.\n“Табиат ва адолат” жамғармаси вакиласи Жулиа Уилямснинг айтишича, ўзбек пахтаси Бангладеш ва Вьетнам каби давлатларда тайёр маҳсулотга айлантирилади ва “Tesco” уларни сотиб олади. Шу боис ҳам тайёр кийимда ўзбек пахтаси бор-йўқлигини аниқлаш ўта қийин. Шу сабабли бирор кийим хомашёси қаерда ва қандай етиштирилгани борасида кўпроқ шаффофлик лозим.\nЎзбекистон расмийлари пахта йиғим-теримига болалар мажбуран олиб чиқилаётганини инкор этишга қарамай, оддий ўзбекистонликларнинг ўзлари йиғим-терим мавсуми совет давридаги каби ялпи сафарбарликдан фарқ қилмаслигини айтади.\n“Озодлик” мухбири билан суҳбатда Ўзбекистондаги бошланғич мактаб ўқувчилари далага мажбуран олиб чиқилганини таъкидлаган.\n“Термасак, ўқитувчимиз урушади. Пахтага чиқмасаларинг, чоракларингга икки чиқараман, дейди. Эрталаб соат саккизда далага чиқамиз, кечқурунги бешда тарозига топширамиз”,- дейди болалардан бири.\nБолалар меҳнатидан фойдаланилаётгани сабабли Европанинг бир неча ширкати Ўзбекистонда етиштирилган пахтага бойкот эълон қилган. Ўтган ойда Швециянинг “H&M” ҳамда Финляндиянинг “Marimekko” ширкатлари Ўзбекистонда пахтасини сотиб олишдан воз кечган эди.\n“Табиат ва адолат” жамғармаси вакиласи Жулиа Уилямс сўзларига кўра, халқаро ҳамжамиятнинг бундай хатти-ҳаракати Ўзбекистон ҳукуматини мамлакатда болалар меҳнатидан воз кечишга ундаши шубҳасиз.\nЎзбекистон расмийлари фикрича, охирги пайтда ўзбек пахтасини бойкот қилиш амаллари Ўзбекистонга сиёсий-иқтисодий босим кўрсатиш мақсадини кўзлаган. Ўзбекистоннинг Буюк Британиядаги элчихонаси Ўзбекистонда пахта йиғим-теримида болалар меҳнатидан фойдаланилмаслигини билдирган эди.


Жамият 17.05.2019 225\nАслида ҳаммаси Нишондаги коллеж ўқувчиси Қ.Н.нинг қўшни бола билан яхши кўришиб, ўрталаридаги муносабат "қуюқлашиб" кетишидан бошланганди. Қизда ҳомиладорлик белгилари пайдо бўла бошлагач, йигит аввалги "ўлдим-куйдим"ларни унутиб, жуфтакни ростлаб қолиш пайида бўлди. Ундан нажот йўқлигини англаган қиз дардини онасига ёрди. Она эса бу воқеани қўни-қўшни, айниқса, ўғиллари билиб қолишидан қўрқиб, муаммони ими-жимида ҳал этиш тарафдори эди. Шу боис Қарши тумани Дашт маҳалласида яшовчи синглиси билан гаплашиб, қизни уникига юборди.\nҚ.Н. орадан бир неча кун ўтиб холасининг уйида ўғил фарзандни дунёга келтирди. Бу воқеадан холаси ва икки бўлаваччасини ҳисобга олмаганда, ҳеч ким хабар топмаган эди. Энди уларнинг олдида чақалоқдан тезроқ қутулиш муаммоси пайдо бўлди. Ана шундан сўнг барча излар ёпилиб, Қ.Н. ҳеч нарса кўрмагандек уйга қайтиши мумкин эди.\nБу борада холанинг икки қизи - 34 ёшли М.А. ҳамда 20 ёшли М.З. ишга киришди. Улар бир неча танишлари билан боғланиб, чақалоқ сотиб олиши мумкин бўлган оилалар ҳақида сўраб-суриштиришди. Болани сотиш орқали ҳам ундан қутулмоқчи, ҳам бироз пул ишлаб олмоқчи бўлишганди.\nНиҳоят харидор ҳам топилди. Чақалоқни бир аёлга 3 миллион сўмга сотишга келишишди. Эртаси куни тонгда опа-сингиллар гўдакни олиб, айтилган манзилга етиб борди. Харидор шу ерда кутиб турган экан.\nМ.А. боланинг қачон туғилгани, соғлиги ҳақида айтиб, уни аёлнинг қўлига тутқазди ва келишилган пулни олиб, ортига бурилди. Шу пайт бир неча киши уларни тўхтатиб, бола ва пул ҳақида сўраши опа-сингилларнинг барча режаларини чиппакка чиқарди. Улар қилмишларидан афсусланар, аммо энди кеч эди.\nМ.А. ҳамда М.З.ларга нисбатан тергов ва суд ҳаракатлари олиб борилиб, тегишли тартибда жазога тортилди.\nҚарши тумани ИИБ ҳузуридаги ТБ катта терговчиси, майор


Болалар йод препаратлари билан бепул таъминланади | "Адолат" СДП\nБолалар йод препаратлари билан бепул таъминланади\nБугунги кунда инсон саломатлигини сақлаш масаласи ҳамма ерда кун тартибида олдинги ўринлардан бирини эгаллаб турибди. Айниқса, коронавирус пандемияси туфайли юзага келган тахликали вазият тиббиётни янада ривожлантириш тўғрисида бош қотиришга мажбур қилиб қўйди. Мамлакатимизда ҳам бу борада қатор тизимли ишлар амалга оширилмоқда. Соҳа фаолиятини такомиллаштириш, ҳозирги давр талаби даражасига кўтаришга қаратилган ўнлаб қарор, фармон ва бошқа ҳужжатлар қабул қилинди. Президентимиз раҳбарлигида ўтказилган йиғилишларда муҳим вазифалар белгилаб берилди. Масалан, кейинги ойларда хирургия, кардиология бўйича олиб борилаётган ишлар таҳлил этилди. Ўтган ҳафтада эса эндокринологияга доир муаммолар диққат марказида бўлди.\nКуни кеча сайловчилар билан навбатдаги учрашувни ўтказдим. Унда бошқа масалалар қатори аҳоли саломатлигини муҳофаза қилиш тўғрисида ҳам гап кетди. Мен юртбошимиз раислигида ўтган видеоселектор йиғилиши тафсилотлари ҳақида сўзлаб бердим. Эндокринология хизматини такомиллаштириш бўйича кўриладиган биринчи галдаги чора-тадбирлар белгиланганини айтдим.\nКейин сайловчиларнинг мулоҳазаларини тингладим. Улар келгуси йилдан 40 ёшдан ошган барча аҳоли (10 миллион нафар) йилига камида бир марта манзилли эндокрин скринингдан ўтказиш, тиббиёт бригадалари ва поликлиникаларнинг 14 мингдан зиёд оилавий ва таълим муассасалари шифокорлари эндокрин касалликларни аниқлаш ва бирламчи ёрдам кўрсатишга ўқитилиши, ҳар бир тиббиёт бригадаси экспресс-тестлар ўтказиш учун глюкометр билан таъминланиши ҳақидаги вазифалар қўйилганини маъқулладилар.\nОдамлар билан мулоқотлар асносида давлатимиз раҳбари белгилаган йўналишлар тўғрилигини таъкидладилар. Тиббиёт ходимлари, айниқса, раҳбарлар масъулиятни ҳис этиб ишлашлари кераклиги қайд этилди. Фикримизча, эндокрин касалликлар аниқланган аҳолининг ягона электрон реестрини жорий этиш, яхши самара беради. Бир қатор харажатларни давлат ўз зиммасига олиши ҳам катта аҳамиятга эга. Хусусан, келгуси йил 1 июлдан 2 миллион нафар аёллар, 3-15 ёшдаги болалар йод препарати билан бепул таъминланади, қандли диабет учун метформин препарати 200 мингдан зиёд эҳтиёжманд аҳолига бепул тарқатилади.\nАммо иш шу билан тўхтаб қолмайди. Янги йил бошида давлат раҳбари тиббиёт ходимлари билан очиқ мулоқот ўтказади. Бу тадбир асносида ҳам соғлиқни сақлаш соҳасида ечимини кутаётган масалалар эътибор марказида бўлади. Албатта, уларни ҳал этиш чоралари кўрилади, деб ўйлаймиз.\nКосонсой туман кенгашидаги


Москваликлар iPhone X сотувларидан уч кун олдин навбатга тура бошлашди\n14:20 / 02.11.2017\nМоскваликлар совуқ об-ҳавога қарамасдан, расмий сотувлардан уч кун аввал iPhone X'га навбатга туришни бошлашди. РИА "Новости" re:Store ритейлери вакили Людмила Семушинанинг маълумотларига асосланиб, шу ҳақида хабар берди.\n"Сешанба куни ташкиллаштирилган навбат рўйхатига қараб баҳо берадиган бўлсак, кеча у ерда турганлар сони 267 нафарни ташкил қилганди", - дейди Семушина.\n"Бу биринчи шундай ҳолатдир. Одатда бир кун қолганда тахминан 50 киши навбат пойларди, очилишидан олдин эса одам шу даражада кўпаярди", - дея таъкидлади агентлик суҳбатдоши.\nApple мухлисларининг ижтимоий тармоқлардаги хабарларига кўра, навбат пойлаётган одамларнинг баъзилари ўз ўрнини 50-60 минг рублга сотиб, бундан пул ишлаб олмоқчи.\nApple корпорацияси 12 сентябрь куни янги авлод смартфонларини, хусусан iPhone Х'ни намойиш қилди. Шиша панель ва гардишсиз дисплейга эга қурилма икки рангда тақдим этилган - кумушранг ва "кулранг коинот". У A11 Bionic процессори билан жиҳозланган ва тўлдирилган реаллик технологияларини қўллаб-қувватлайди. Россияда iPhone Х смартфонининг минимал қиймати 79 990 рублга баҳоланмоқда.\nГаджетларнинг РФдаги сотувларига 3 ноябрь куни старт берилади.\nМосква iPhone Х


Тошкент-Прага авиақатнови очилди\n1 июл кунидан бошлаб “Чехия ҳаво йўллари” Прага-Тошкент-Прага йўналишида мунтазам рейсларни очди.\nҚатнов ҳафтасига икки марта душанба ва пайшанба куни амалга оширилади.\nМазкур йўналишдаги ҳаво қатновлари 21 июн кунидан бошланиши режалаштирилган эди.\nАммо, техник сабабларга кўра, дастлабки учта парвоз қолдирилганди.\nЧехия расмийларига кўра, мамлакатга сафар қилувчи ўзбекистонликлар сони йилдан йилга кўпайиб бораётир.\nТўғридан-тўғри Тошкентдан Прагага учиш учун авиачипталар нархи ҳозирча Москва, Санкт-Петербург ёки Истанбул орқали учишдан кўра бироз қимматроқ.\nШунга қарамасдан, янги авиа қатновнинг айниқса Чехияга келувчи минглаб ўзбекистонлик меҳнат муҳожирлари ва талабаларга қулайлик яратиши айтилмоқда.